title: Bette Davis

text: Davis oli 1930- ja 1940-luvuilla Greta Garbon, Jean Harlowin, Joan Crawfordin ja Katharine Hepburnin ohella Hollywoodin kirkkain naistähti. Siltä ajalta ovat peräisin muun muassa elokuvat "Synkkä voitto" ("Dark Victory", 1939), "Nainen naista vastaan" ("The Old Maid", 1939) ja "Uusien tähtien alla" ("Now, Voyager", 1942). Elokuvan "Kaikki Eevasta" ("All About Eve", 1950) Margo Channing on kuitenkin hänen kuuluisin roolityönsä. Toinen kuuluisa elokuva on "Mitä tapahtuikaan Baby Janelle?" ("What Ever Happened to Baby Jane?", 1962), jossa hänen vastanäyttelijänään oli hänen kilpakumppaninaan pidetty Joan Crawford. Elokuvasta alkoi Bette Davisin muutaman vuoden ura kauhuelokuvissa.


title: Bette Davis

text: Davisille myönnettiin Yhdysvaltain elokuvainstituutin elämäntyöpalkinto vuonna 1977.


title: Bette Davis

text: Bette Davis oli naimisissa neljä kertaa. Hänellä on yksi biologinen tytär sekä kaksi adoptiolasta. Hänen elokuvauransa kesti aina vuoteen 1989 asti, jolloin hän kuoli rintasyöpään 81-vuotiaana. American Film Institute valitsi hänet vuonna 1999 vuosisadan toiseksi merkittävimmäksi naisnäyttelijäksi Katharine Hepburnin jälkeen.


title: Bette Davis

text: Hänellä on tähti Hollywood Walk of Famella.


title: Nokuku

text: Nokuku on austronesialainen kieli, jota puhutaan Vanuatussa, Tyynellä valtamerellä. Kieltä puhuu äidinkielenään noin 160 ihmistä (1981). Nokuku kuuluu malaijilais-polynesialaisten kielten kieliryhmään.


title: Proskriptio

text: Proskriptio (latinaksi "proscriptio") on valtion vihollisen julkinen nimeäminen ja virallinen tuomitseminen. Se tarkoittaa käytännössä tuomitsemista kuolemaan tai maanpakoon. Proskriptioita käytettiin yleisesti Rooman valtakunnassa etenkin tasavallan aikana poliittisten vastustajien eliminointiin. Ensimmäinen tunnettu tapaus on, kun Sullasta tuli diktaattori vuonna 82 eaa. Sulla laati listan vihollisistaan ja julkaisi sen Rooman forumilla. Hänen proskriptionsa suoritettiin virkamiesmäisellä tarkkuudella. Listalla olleilta vietiin lain suoja ja heidän kuolemaansa johtavista tiedoista tai heidän tappamisestaan luvattiin palkkio. Tappaja sai myös pitää osan tapetun maaomistuksista. Poliittisista murhista tulikin suosittu tapa kerätä varallisuutta. Proskription uhreilta lyötiin usein pää irti ja se laitettiin näytille forumille.


title: Proskriptio

text: Proskriptiot otettiin myöhemmin uudestaan käyttöön muun muassa toisen triumviraatin myötä 43 eaa. Octavianuksen, Lepiduksen ja Marcus Antoniuksen sopimuksella. Tässä yhteydessä saivat surmansa proskriptioiden tunnetuimmat uhrit Cicero ja hänen veljensä Quintus Tullius Cicero.


Jalkapallon maailmanmestaruuskilpailut 1974 järjestettiin Saksan liittotasavallassa. MM-kilpailujen karsintoihin osallistui 97 maata, joista 14 kelpuutettiin itse lopputurnaukseen. Saksan liittotasavalta ja Brasilia selviytyivät MM-lopputurnaukseen ilman karsintaa. Joukkueet jaettiin neljään lohkoon, joista kustakin selvisi kaksi parasta toiselle kierrokselle. Toinen kierros pelattiin sekin ensi kertaa lohkomuotoisena. Toisen kierroksen kahdesta lohkosta voittajat menivät loppuotteluun ja kakkoset pronssiotteluun.


title: Jalkapallon maailmanmestaruuskilpailut 1974

text: Kisojen voittajaksi selvisi isäntämaa Saksan liittotasavalta, joka kukisti loppuottelussa siihen asti loistokkainta peliä esittäneen, niin sanotun totaalisen jalkapallon pelitavan omaksuneen Alankomaat. Hollanti meni ottelussa johtoon runsaan minuutin pelin jälkeen Johan Neeskensin maalilla, ennen kuin yksikään saksalainen ehti koskea palloon. Jatkossa Hollannin suurin tähti Johan Cruijff vartioitiin tehottomaksi ja saksalaisten parempi pelikuri sekä asenne käänsivät ottelun isännille. Cruijff sai varoituksenkin ensimmäisen puoliajan päätyttyä turhasta puheesta tuomarille. Se oli ensimmäinen MM-finaalissa annettu varoitus. Uutta oli myös se, että loppuottelussa tehtiin maali, ja toinenkin, rangaistuspotkusta.


text: Pronssia sai Puola, joka löi taitomaineeseensa nähden yllättävän kovaa peliä läpi kisojen pelanneen Brasilian. Brasilialla, hallitsevalla maailmanmestarilla, oli vain muutama pelaaja vuoden 1970 kisojen tarunomaisesta mestariyhdistelmästä.


text: Suurin yksittäinen yllätys oli 1-0 -voitto Saksan liittotasavallasta ensimmäisellä kierroksella. Tulos herätti arveluja, että isäntämaa hankkiutui tarkoituksella eri välierälohkoon suosikkina pidetyn Alankomaiden kanssa. Toisaalta isäntien peli alkuvaiheessa oli kaiken kaikkiaan kehnoa ja syyksi arvioitiin tähtipelaajien keskinäisiä kaunoja. Yhteispalaveri tosipelien alkaessa puhdisti ilmaa ja Saksan liittotasavalta saattoi aloittaa taipaleen kohti kultaa.


text: Kisoissa oli mukana ensimmäistä kertaa keskiafrikkalaisjoukkue, Zaire, mutta sen saldo jäi vaatimattomaksi. Suurimpia tähtiä olivat Saksan liittotasavallan Gerd Müller ja Franz Beckenbauer sekä Alankomaiden Johan Cruijff. Maalikuninkuuden voitti Puolan Grzegorz Lato 7 osumallaan.


text: Kisoille antoivat leimansa tiukat turvatoimet, olihan kaksi vuotta aiemmin Münchenin olympiaksoissa Saksan liittotasavallan maaperällä tehty verisesti päättynyt terrori-isku Israelin joukkuetta vastaan.


text:
7 maalia
5 maalia
4 maalia
3 maalia
2 maalia – 9 pelaajaa


text: 1 maali – 29 pelaajaa


title: Franjo Tuđman

text: Franjo Tuđman, usein myös Franjo Tudjman (14. toukokuuta 1922 – 10. joulukuuta 1999) oli Kroatian ensimmäinen presidentti 1990-luvulla.


title: Franjo Tuđman

text: Alkujaan Tuđman oli upseeri ja historiantutkija. Hän oli 1990-luvulla kansallismielisen Kroatian demokraattinen liitto -puolueen (HDZ) johtaja. Tuđman valittiin presidentiksi kolme kertaa ja hän hallitsi Kroatiaa hyvin itsevaltaisin ottein. Entisen Jugoslavian aikaan hän oli vankilassa mm. historiatutkimustensa ja kroaattien aseman puolustamisen takia, joissa ei noudatettu Jugoslavian johdon virallista linjaa. Franjo Tuđmania arvosteltiin voimakkaasti Kroatian sodan alkuvaiheessa hänen epäröivän politiikkansa takia. Tuđmanin jälkeen on Kroatian poliittinen ilmapiiri vapautunut.


title: Franjo Tuđman

text: Franjo Tuđman syntyi Veliko Trgovišćen kylässä Pohjois-Kroatiassa. Hän taisteli Titon partisaanien joukossa toisessa maailmansodassa ja kohosi majuriksi. Tuđmanista tuli Jugoslavian armeijan nuorin kenraalimajuri 1960 ennen eroaan armeijasta 1961. Hän oli yksi oppineimmista Titon kenraaleista ja kirjoitti monia sotahistoriaa käsitteleviä teoksia.


title: Franjo Tuđman

text: Armeijan jälkeen hän perusti Kroatian työväenliikkeen historiaa tutkivan instituutin ja aloitti uransa historioitsijana. Vuonna 1965 hän väitteli tohtoriksi Jugoslavian monarkiasta. Vuonna 1965 hänet valittiin Kroatian parlamenttiin.


title: Franjo Tuđman

text: Tuđman oli myös toisinajattelija ja alkoi arvostella Jugoslavian kommunistien liittoa, mistä syystä hänet erotettiin siitä 1967. Vuonna 1971 Tuđman arvosteli Jugoslavian sentralismia, keskitettyä valtapolitiikkaa, jugoslavismia (halua sulauttaa kaikki Jugoslavian kansat jugoslaaveiksi) sekä serbien ylivaltapyrkimyksiä. Tämä ns. Kroatian kevään aikainen arvostelu toi Tuđmanille parin vuoden vankilatuomion. Kroatian kevät oli alun perin Josip Broz Titon käynnistämä, mutta tämän käsistä riistäytynyt talouden vapauttamista vaativa liike. Koska Tuđman kannatti kuitenkin kommunistista ideologiaa, hänet vapautettiin yhdeksän kuukauden kuluttua.


title: Franjo Tuđman

text: Vuonna 1981 hänet tuomittiin uudelleen kolmeksi vuodeksi hänen annettuaan haastattelun ruotsalaiselle TV-kanavalle kroaattien asemasta Jugoslaviassa, josta hän istui 11 kuukautta.


title: Franjo Tuđman

text: Vuonna 1989 kirjassaan "Bespuća povijesne zbiljnosti" ("Sodan kauhut") Tudjam kirjoitti serbejä kuolleen toisen maailmansodan aikaisessa Jasenovacin keskitysleirissä alle 60 000, kun serbien mukaan luku olisi ollut satojatuhansia, jopa miljoona. Tuđman väitti Jugoslavian virallisten lukujen olevan poliittisista syistä tapahtuvaa liioittelua. Jasenovacin keskitysleiri oli saksalaisten miehittäjien kanssa yhteistyössä serbejä vastaan toimineen kroaattien Ustaša-järjestön perustama. Tuđmanin yritys palauttaa historiaa oikeisiin mittasuhteisiinsa ärsytti serbejä, samoin hänen avoimesti ajamansa kroaattikansallinen politiikka.


title: Franjo Tuđman

text: Tuđman sanoi kroaattien elävän serbityranniassa ja kannatti itsenäistä Kroatiaa tai lievempää Jugoslavian hajauttamista. Hän kannatti myös maan muuttamista kapitalistiseksi ja kiinteitä yhteyksiä Keski-Eurooppaan. Tuđman tajusi serbienemmistöisen ja 1980-luvun loppupuolella yhä enemmän serbialaistuvan Jugoslavian liittoarmeijan Kroatialle aiheuttaman vaaran.


title: Franjo Tuđman

text: Hän perusti oman Kroatian demokraattisen kommunistipuolueensa 1989, josta tuli myöhemmin Kroatian demokraattinen unioni, HDZ. Tämä kansallis-vanhoillinen puolue laillistettiin ja voitti vaalit seuraavana vuonna saaden 42,5% äänistä ja 56% paikoista parlamentista, ja Tuđmanista tuli Kroatian presidentti. Hän julisti maan itsenäiseksi 1991.


title: Franjo Tuđman

text: Jo ennen Tuđmanin valintaa Kroatia oli törmäyskurssilla Milošević-vetoisen Jugoslavian johdon kanssa. Tuđman hallitsi Kroatiaa autokraattisesti, itsevaltaisesti, mutta vetkutteli puolustautumisessa serbejä vastaan Kroatian sodassa. Hän esiintyi suurieleisesti valkoisessa univormussa ja viljeli ahkerasti isänmaallisuuden juhlintaa vasta itsenäistyneessä Kroatiassa. Tuđman ei sietänyt hallituksen arvostelua tiedotusvälineissä ja näin rajoitti kansalaisten vapautta. Toisaalta Kroatian kansan pelastajana esiintyvä Tuđman syrji Kroatian serbejä, joita joillain alueilla väkivaltaisesti vainottiinkin. Tuđmanin väitetään ajaneen etnisesti puhdasta Kroatiaa. Joka tapauksessa Tuđman katsoi joidenkin valtion väkivaltakoneiston jäsenten serbisiviileihin kohdistamia murhia läpi sormien.


title: Franjo Tuđman

text: Taistelut jatkuivat vuoteen 1992, jolloin serbeillä oli hallussaan maan serbienemmistöiset alueet ja jolloin Euroopan unioni tunnusti Kroatian. Alueet saatiin takaisin 1995. Tuđman johti Kroatian joukot myös Bosnia-Hertsegovinan sotaan 1992–1995. Valtansa hän vahvisti uudelleenvalinnassa suoralla vaalilla 1992 ja rehellisesti, mutta halliten mediaa 1995. Kansallisten vähemmistöjen, kuten serbien oikeuksiin hän ei suhtautunut kovinkaan myönteisesti.


title: Franjo Tuđman

text: Kroaatit olivat sodan alussa katkeria Tuđmanille siitä ettei Kroatia puolustautunut kyllin tehokkaasti serbejä vastaan. Tuđmanilla oli voimakas näkemys Kroatian itsenäisyydestä muttei kykyä tehokkaasti toteuttaa sitä päätöksissään, jotka olivat monesti epäonnistuneita ja joista maksettiin kova hinta. Joka tapauksessa Kroatia itsenäistyi Tuđmanin johdolla, ja Franjo Tuđman jäi historiaan, jota niin ahkerasti tutki.


title: Yrjö

text: Yrjö on suomalainen miehen etunimi, joka juontuu kreikkalaisesta nimestä Geôrgios (Γεώργιος), joka tarkoittaa maanviljelijää. Nimen vastineita muissa kielissä ovat esimerkiksi , , ruots. ja saks. "Georg", mutta ruotsissa esiintyy myös muunnelma "Göran" ja saksassa "Jürgen". Yrjön nimipäivä on 23. huhtikuuta, Pyhän Yrjön (Georgioksen) muistopäivänä. Yrjön suomalaisia rinnakkaisnimiä ovat Jyrki, Jyri, Jori ja Yrjänä. Yrjön lempinimi on usein Ykä, joskus Ylermi. Pohjanmaalla Yrjö on ääntynyt "yriö".


title: Yrjö

text: Suomen kielessä Yrjöä käytetään myös samaa alkuperää olevien ulkomaisten hallitsijanimien käännöksenä (mm. "George", "Georg", "Georgios", "Georgi"). Koska Isossa-Britanniassa hallitsi vuosina 1714-1830 neljä Yrjö (George) -nimistä hallitsijaa peräkkäin, sanotaan tätä kautta myös Yrjöjen aikakaudeksi. Myös George Washingtonin etunimi on Suomessa joskus käännetty nimellä Yrjö.


title: Yrjö

text: Ennen vanhaan niillä Suomen paikkakunnilla, joilla oli enemmän ortodokseja, käyttivät Yrjö-nimeä vain luterilaiset. Ortodoksit käyttivät Georgioksen muunnoksista Jyrkiä.


title: Yrjö

text: Huhtikuuhun 2018 mennessä nimi Yrjö on Väestörekisterikeskuksen tietojen mukaan annettu 31 562 henkilölle. Nykyään Yrjö ei ole kovin suosittu nimi. Anne Saarikalle ja Johanna Suomalainen arvelevat tämän johtuvan "yrjö"-sanan puhekielessä saamasta merkityksestä oksennuksena.


title: Isotrappi

text: Isotrappi ("Otis tarda") on suurikokoinen kurkilintu, joka elää Euraasian lauhkeilla alueilla. Laji on tavattu Suomessa kolme kertaa: vuosina 1806, 1853 ja 1942.


title: Isotrappi

text: Koirasisotrappi on metrin pituinen, siipien kärkiväli 240 cm ja painoa jopa 16 kiloa. Naaras on kolmanneksen pienempi ja painaa alle 8 kiloa. Selkäpuoli on ruskea, vatsapuoli valkoinen, kaula pitkä ja harmaa. Rinta ja kaulan sivut ovat punaruskeat. Maailman suurin lentävä lintu on eri lähteiden mukaan joko isotrappi tai kuningastrappi.


title: Isotrappi

text: Isotrappi pesii Keski- ja Etelä-Euroopassa sekä lauhkeilla alueilla Aasiassa, Espanjasta Mongoliaan ulottuvalla vyöhykkeellä. Euroopanpuoleiset linnut eivät juuri muuta, Aasian linnut talvehtivat jonkun matkaa etelämpänä. Isotrappi on luokiteltu maailmanlaajuisesti vaarantuneeksi.


title: Isotrappi

text: Isotrappi on kaikkiruokainen, se syö siemeniä ja hyönteisiä.


title: Greta Garbo

text: Greta Garbo (18. syyskuuta 1905 Tukholma, Ruotsi – 15. huhtikuuta 1990 New York City, New York, Yhdysvallat), oikealta nimeltään Greta Lovisa Gustafsson, oli ruotsalainen elokuvatähti ja yksi elokuvahistorian kuuluisimmista Hollywood-näyttelijöistä.


title: Greta Garbo

text: Garbo aloitti uransa Ruotsissa tavaratalon mainosfilmissä. Hän teki muutamia elokuvia Ruotsissa ja Saksassa ennen kuin lähti suomalaissyntyisen ohjaajan Mauritz Stillerin kanssa Hollywoodiin. Stilleriä on kutsuttu Garbon ”löytäjäksi”.


title: Greta Garbo

text:
Garbo loi menestyksekkään uran mykkäelokuvissa. Hänen uransa kohokohta oli kuitenkin vasta 1930-luvulla äänielokuvissa, jolloin hän tuli tunnetuksi etenkin kohtalokkaiden naisten ("Mata Hari", "Kuningatar Kristiina", "Kamelianainen", "Anna Karenina") rooleista. Elokuvauransa aikana hän sai lisänimen ”Jumalainen Garbo”.
Ernst Lubitschin ohjaamassa "Ninotchkassa" Garbo osoitti olevansa myös taitava komedienne. Vuonna 1941 ensi-iltansa saanut "Kaksoset" sai kuitenkin kehnot arvostelut. Greta Garbo vetäytyi elokuvista ja julkisuudesta 36-vuotiaana lopullisesti, toteuttaen ironisesti kuuluisimman repliikkinsä ”I want to be alone” (Haluan olla yksin) elokuvasta "Grand Hotel" (1932). Lause sijoittuikin American Film Instituten ”Sata hienointa elokuvasitaattia” -äänestyksessä 30. sijalle vuonna 2005.


title: Greta Garbo

text: Vuonna 1955 hänelle myönnettiin kunnia-Oscar hänen elokuvaurastaan. Vuonna 1999 American Film Institute valitsi hänet vuosisadan viidenneksi tärkeimmäksi naisnäyttelijäksi.


title: Greta Garbo

text: Norwegian Air Shuttle on maalauttanut Garbon kuvan yhden Boeing 787-9 -koneensa pyrstöön. Garbon kuva on aiemmin ollut myös sittemmin käytöstä poistetun Boeing 737-800 -koneen pyrstössä.


title: Greta Garbo

text: Garbolla oli kaksi vuotta vanhempi sisar Alva Garbo, joka näytteli menestyksekkäästi parissa elokuvassa kunnes kuoli syöpään vain 22-vuotiaana. Greta Garbo ei mennyt koskaan naimisiin, eikä hänellä ollut lapsia. Hän sai Yhdysvaltojen kansalaisuuden vuonna 1951. Garbo kuoli sydämen ja munuaisen vajaatoimintaan 84-vuotiaana. Hänen tuhkansa on sijoitettu Tukholmaan.


title: Warp Records

text: Warp Records on Steve Beckettin ja Rob Mitchellin vuonna 1989 perustama brittiläinen levy-yhtiö, joka on tunnettu julkaisemastaan kokeellisesta elektronisesta musiikista.


title: Warp Records

text: Monet yhtiön julkaisemat levyt luokitellaan lajityyppiin IDM (Intelligent Dance Music), jonka nimen arvellaan juurtuvan juuri Warpin vuonna 1992 julkaisemiin "Artificial Intelligence"-kokoelmiin.


title: Warp Records

text: Muun muassa Aphex Twin, Autechre, Boards of Canada, LFO, Richie Hawtin, Squarepusher, Maxïmo Park sekä suomalaiset Jimi Tenor ja Brothomstates ovat julkaisseet levyjään Warpilla.Gift Records perustettiin 1990-luvun alkupuolelle julkaisemaan indie rock -musiikkia erotuksena Warp Recordsin elektronisemmalle materiaalille. Merkille levytti esimerkiksi Pulp ennen läpimurtoaan Island Recordsilla. Alamerkki ei ole enää nykyään toiminnassa.


title: Warp Records

text: Lex Recordsin perusti Tom Brown Warpin avustuksella vuonna 2001 julkaisemaan hip-hop -tyylistä materiaalia. Aluksi Lex profiloitui julkaisemaan ainoastaan 12-tuumaisia vinyyli-EP:itä, mutta siirtyi myöhemmin tavanomaisempiinkin levyjulkaisuihin. Merkille levytti muun muassa Danger Mouse, joka on tunnettu esimerkiksi Gorillazin Demon Days -levyn tuottajana.


title: Warp Records

text: Vuonna 2005 Lex irrottautui Warp Recordsista erilliseksi yhtiökseen.


title: Warp Records

text: Arcola perustettiin vuonna 2003 ja profiloituu tanssittavampaan techno-tyyliseen materiaaliin. Kaikki Arcola-julkaisut ovat 12-tuumaisia vinyylilevyjä.


title: Cristiano Ronaldo

text: Cristiano Ronaldo dos Santos Aveiro, joka tunnetaan paremmin nimellä Cristiano Ronaldo [] tai Ronaldo (s. 5. helmikuuta 1985 Funchal, Madeira, Portugali) on portugalilainen jalkapalloilija, joka edustaa Italian Serie A:ssa pelaavaa Juventusta. Hän toimii myös Portugalin maajoukkueen kapteenina. Ronaldo on molempijalkainen vasen laitahyökkääjä, jota peluutetaan myös satunnaisesti keskellä.


title: Cristiano Ronaldo

text: Ronaldoa pidetään yhtenä nykyisistä sekä kaikkien aikojen parhaista jalkapalloilijoista. Hänet on valittu Euroopan vuoden jalkapalloilijaksi tai Kansainvälisen jalkapalloliiton kultaisen pallon voittajaksi yhteensä viisi kertaa.


title: Cristiano Ronaldo

text: Ronaldo on Real Madridin kautta aikain paras maalintekijä. Hän teki vuosina 2009–2018 joukkueessa pelaamissaan 438:ssa ottelussa 451 maalia. Syyskuussa 2015 hänestä tuli Mestarien liigan kaikkien aikojen paras maalintekijä. Seuraavana vuonna hänestä tuli myös eniten maaleja tehnyt pelaaja EM-historiassa sekä ensimmäinen pelaaja, joka on tehnyt maalin neljissä EM-kilpailuissa. Cristiano Ronaldo puhkoi ennätyksiä jälleen Mestarien liigan lohkovaiheessa kaudella 2017–2018; hänestä tuli ensimmäinen pelaaja, joka on tehnyt maalin lohkovaiheen jokaisessa ottelussa.


title: Cristiano Ronaldo

text: Ronaldosta tuli jalkapallon MM-kilpailuissa 2018 eniten maaotteluissa maaleja tehnyt eurooppalainen pelaaja, kun hän ohitti Ferenc Puskásin ennätyksen 84 maalia.


title: Cristiano Ronaldo

text: Ronaldo aloitti jalkapalloilun kotisaarellaan Madeiralla pienen amatööriseuran Andorinhan joukkueissa ollessaan kahdeksanvuotias. Vuonna 1995 hän siirtyi saaren toiseen pääsarjaseuraan Nacionaliin ja kaksi vuotta myöhemmin mantereelle Sportingiin.


title: Cristiano Ronaldo

text: Ronaldo ei ollut nuoruudessaan kiinnostunut omasta koulunkäynnistään, ja hänellä olikin suuria ongelmia sen kanssa. Lopulta hän ja hänen äitinsä päättivät, että Ronaldo lopettaisi koulun kokonaan kesken 14-vuotiaana ja keskittyisi kokopäiväisesti jalkapalloon puoliammattilaisena. Keväällä 2002, Ronaldo pelasi alle 17-vuotiaiden Euroopan-mestaruuskilpailuissa, missä hän herätti huomiota kamppailuvoimallaan, yksilötaidollaan ja nopeudellaan. Kaudesta 2002–2003 muodostui hänen ensimmäisensä aikuisten tasolla.


title: Cristiano Ronaldo

text: Kaudeksi 2003–2004 Ronaldo siirtyi Englannin Valioliigan Manchester Unitediin. Seuran managerin Alex Fergusonin ja tulevat joukkuetoverinsa hän vakuutti kesällä 2003 Sportingin ja Unitedin välisessä harjoitusottelussa, jonka Sporting voitti 3–1. Ottelun jälkeen Unitedin pelaajat kehottivat Fergusonia hankkimaan Ronaldon. United teki Ronaldosta runsaan 12 miljoonan punnan tarjouksen, ja viikon sisällä hänestä tuli seuran ensimmäinen portugalilaispelaaja. Ronaldo sai pelinumerokseen numeron 7. Alun perin Ronaldo olisi halunnut numerokseen Sportingissa käyttämänsä numeron 28, mutta Ferguson halusi motivoida Ronaldoa antamalla hänelle numeron 7, jota olivat käyttäneet monet United-legendat, kuten George Best, Bryan Robson, Éric Cantona ja David Beckham.


title: Cristiano Ronaldo

text: Ronaldo edusti ensimmäisen kerran Manchester Unitedia 16. elokuuta 2003 4–0-voitto-ottelussa Bolton Wanderersia vastaan. Kaudella 2003–2004 portugalilainen teki kaikki kilpailut mukaan lukien 6 maalia 40 ottelussa. Seuraavalla kaudella Ronaldo teki liigassa 5 maalia 33 ottelussa. Kaikki kilpailut mukaan lukien maaleja kertyi 9 ja otteluita 50.


title: Cristiano Ronaldo

text: Ronaldo teki 29. lokakuuta 2005 Manchester Unitedin historian tuhannennen Valioliiga-maalin. Helmikuussa 2006 hän teki maalin Englannin liigacupin loppuottelussa, jossa United voitti Wigan Athleticin 4–0. Samalla kaudella kannattajat valitsivat Ronaldon FIFPron vuoden nuoreksi pelaajaksi. Fifan vuoden pelaaja -äänestyksessä hän sijoittui sijalle 20. Valioliigassa Ronaldon 9 liigamaalia ei auttanut manchesterilaisia mestaruuteen vaan Chelsea vei pokaalin 8 pisteen erolla.


title: Cristiano Ronaldo

text:
Kesän 2006 MM-kilpailuiden puolivälieräottelussa Englantia vastaan Wayne Rooneyn saama punainen kortti oli englantilaisten mielestä pitkälti Ronaldon provosoinnin syy. Ottelun jälkeen Rooney kävikin todella kuumana seurakaverilleen. Portugalilainen sai myös kaikkien englantilaisten vihat niskaansa. Ennen kauden 2006–2007 alkua riidat oli jo sovittu, mutta kauden alkuvaiheessa vieraspelissä vastustajan kannattajat buuasivat Ronaldon koskiessa palloon. ”Englannin vihatuin mies” Ronaldo näytti kuitenkin vastustajilleen. Marraskuussa 2006 hänet valittiin kuukauden pelaajaksi. Joulukuussa Ronaldon vire jatkui, kun hän teki 6 maalia 3 ottelussa. Hänet valittiin myös joulukuun kuukauden pelaajaksi. Ennen Ronaldoa kahdesti peräkkäin kuukauden pelaajaksi olivat urallaan valittu vain Dennis Bergkamp ja Robbie Fowler.
Ronaldo teki 50. maalinsa Unitedille Manchesterin derbyssa Cityä vastaan. Manchester United voitti kauden päätteeksi Valioliigan mestaruuden. Ronaldo teki 17 liigamaalia ja sijoittui maalipörssissä kolmanneksi. Maaliin johtaneita syöttöjä Ronaldo saalisti peräti 14. Triplamestaruutta tavoitellut United ei lopulta pystynyt voittoihin Mestarien liigassa ja FA Cupissa.


title: Cristiano Ronaldo

text: Portugalin suurin urheilulehti "A Bola" valitsi Ronaldon Portugalin vuoden 2006 urheilijaksi. Ronaldo valittiin 22. huhtikuuta 2007 Englannin ammattilaisjalkapalloilijoiden liiton (Professional Footballers' Association, PFA) äänestyksissä pelaajien ja kannattajien vuoden pelaajaksi sekä vuoden nuoreksi pelaajaksi. Myös jalkapallotoimittajien liitto (Football Writers' Association, FWA) valitsi hänet parhaaksi. Hän oli ensimmäinen pelaaja, joka on voittanut kaikki neljä palkintoa saman kauden aikana. Ronaldo allekirjoitti 13. huhtikuuta 2007 uuden vuoteen 2012 ulottuvan sopimuksen Manchester Unitedin kanssa.


title: Cristiano Ronaldo

text: Ronaldon nousujohteinen ura Manchester Unitedissa huipentui kauteen 2007–2008, jolloin hän teki Valioliigassa 31 maalia ja kaikki kilpailut mukaan lukien yhteensä 42 maalia, kun joukkue uusi Valioliiga-mestaruutensa ja voitti myös Mestarien liigan. Valioliiga-maalit toivat ensimmäisen sijan Kultainen kenkä -kilpailussa. Hän teki maalin myös Mestarien liigan loppuottelussa. PFA ja FWA äänestivät Ronaldon jälleen parhaaksi pelaajaksi.


title: Cristiano Ronaldo

text: Kausi 2009 jatkui edelliskausien tapaan menestyksekkäästi. Vuodenvaihteessa hänet valittiin sekä "France Footballin" Kultainen pallo- että Fifan vuoden pelaaja -äänestyksissä maailman parhaaksi pelaajaksi. Manchester United voitti kolmannen peräkkäisen Valioliiga-mestaruutensa, seurajoukkueiden maailmanmestaruuden ja ylsi jälleen Mestarien liigan loppuotteluun, jossa Barcelona oli kuitenkin parempi. Ronaldo teki 26 maalia, joista 18 syntyi Valioliigassa.


title: Cristiano Ronaldo

text: Ronaldo oli pitkään ollut espanjalaisseura Real Madridin kiinnostuksen kohteena ja erityisesti kesästä 2008 lähtien siirtohuhut kävivät kiivaana. Ronaldo ilmaisi halunsa siirtoon, mutta nilkkavammasta toivuttuaan aloitti kuitenkin kauden 2008–2009 Manchester Unitedissa.


title: Cristiano Ronaldo

text: Manchester United ilmoitti kesäkuussa 2009 hyväksyneensä Real Madridin 80 miljoonan punnan (94 miljoonaa euroa) ostotarjouksen Ronaldosta ja antaneensa seuralle luvan neuvotella pelaajan kanssa. Seurat vahvistivat siirron toteutumisen lopulta 26. kesäkuuta 2009. Siirtosumma oli uusi maailmanennätys. Ronaldo esiteltiin Real Madridin pelaajana Santiago Bernabéulla 75 000 kannattajan edessä 6. heinäkuuta 2009.


title: Cristiano Ronaldo

text: Ronaldo pelasi ensimmäisen virallisen ottelunsa Real Madridissa 29. elokuuta 2009 Primera Divisiónin kauden 2009–2010 avausottelussa Deportivo La Coruñaa vastaan. Siinä hän teki Real-uransa ensimmäisen maalinsa. Hän onnistui maalinteossa myös kolmessa seuraavassa sarjaottelussa ja oli Real Madridin historian ensimmäinen pelaaja, joka teki maalin ensimmäisessä neljässä sarjaottelussaan. Zürichiä vastaan 15. syyskuuta 2009 pelattu Mestarien liigan ottelu mukaan lukien hän teki ensimmäisessä viidessä ottelussaan yhteensä seitsemän maalia.


title: Cristiano Ronaldo

text: 10. lokakuuta 2009 maaottelussa Unkaria vastaan Ronaldo loukkasi nilkkansa, joka piti hänet sivussa 25. marraskuuta 2009 asti. Häneltä jäi väliin muun muassa Mestarien liigan lohkovaiheen ottelut Milania vastaan. Hän pelasi ensimmäistä kertaa loukkaantumisensa jälkeen 29. marraskuuta 2009 tärkeässä ottelussa Barcelonaa vastaan. Ronaldo sai ensimmäisen punaisen korttinsa Real Madrid-aikanaan 4–2-voittoon päättyneessä Almería-ottelussa, jossa hän sai ensimmäisen varoituksen tuulettamalla maaliaan riisumalla paitansa ja hetki myöhemmin toisen varoituksen potkaistuaan vastustajaa.


title: Cristiano Ronaldo

text: Ensimmäisen hattutemppunsa joukkueessa hän teki 5. toukokuuta 2010 vierasottelussa Mallorcaa vastaan. Loppukausi sujuikin Ronaldon osalta vahvasti ja pitkälti hänen ansiostaan Real Madrid pysyi tiukasti mestaruustaistelussa Barcelonaa vastaan. Hän pelasi lopulta kauden aikana 29 ottelua ja teki niissä 26 maalia.


title: Cristiano Ronaldo

text:
Real-ikoni Raúlin lähdettyä joukkueesta kesällä 2010 Ronaldo sai pelinumerokseen tutun vapaaksi jääneen 7. Ronaldo laukoi 23. lokakuuta 2010 neljä maalia ottelussa Racing Santanderia vastaan, joka oli hänen suurin maalimääränsä yhden ottelun aikana koko pelaajaurallaan. Kauden toisen hattutemppunsa hän teki ottelussa Athletic Bilbaoa vastaan. Vuoden 2010 viimeisessä ottelussa Copa del Reyssä Levantea vastaan hän teki jälleen hattutempun, kun Real Madrid murskasi valencialaisseuran lopulta 8–0.
Uuden vuoden hän aloitti vauhdikkaasti, tekemällä kaksi maalia Getafea vastaan ja myöhemmin kauden kolmannen hattutemppunsa sarjassa ottelussa Villarrealia vastaan. Tässä vaiheessa kautta alkoi näyttää vahvasti siltä, että Ronaldo on uudessa ennätysvauhdissa ja uhkaa Telmo Zarran ja Hugo Sánchezin pitämää yhden kauden maaliennätystä (38). Hieman tämän jälkeen Ronaldo teki kuukauden ajanjaksolla ainoastaan kaksi maalia, kunnes hän teki jälleen hattutempun 3. maaliskuuta 2011 ottelussa Málagaa vastaan.


title: Cristiano Ronaldo

text: Kauden toisessa kohtaamisessa Barcelonaa vastaan Ronaldo onnistui vihdoin ja viimein tekemään rangaistuspotkusta uransa ensimmäisen maalin katalonialaisseuran verkkoon. Tämä lisäsi hänen maaliputkensa neljän ottelun mittaiseksi ja kaikki kilpailut mukaan lukien se oli hänen kauden 41. 20. huhtikuuta 2011 Ronaldo ratkaisi samaista joukkuetta vastaan jatkoajalla syntyneellä maalillaan Copa del Reyn mestaruuden. Hän jatkoi maalitehtailujaan 7. maaliskuuta 2011 pelatussa vierasottelussa Sevillaa vastaan laukomalla neljä osumaa, madridilaisseuran murskatessa isännät lopulta numeroin 6–2. Maaleillaan hän rikkoi vanhan ennätyksensä (42), jonka hän teki pelatessaan Manchester Unitedissa. Kolme päivää myöhemmin kotiottelussa Getafea vastaan hän teki hattutempun ja nosti näin koko kauden maalimääränsä jo 49:ään.


title: Cristiano Ronaldo

text: 15. maaliskuuta 2011 pelissä Villarrealia vastaan Ronaldon onnistuttua kahteen otteeseen maalinteossa, hän sivusi Primera Divisiónin yhden kauden maaliennätystä (38). Kauden viimeisellä kierroksella Almeríaa vastaan hän teki niin ikään kaksi maalia ja otti näin maaliennätyksen omiin nimiinsä yhteensä 41 osumalla. Hän voitti lopulta kauden päätteeksi sekä Pichichin että Euroopan Kultaisen kengän.


title: Cristiano Ronaldo

text:
Real Madridin harjoituskausi tulevalle kaudelle alkoi ystävyysottelulla Los Angeles Galaxyä vastaan. Ottelu päättyi espanjalaisten 4–1-voittoon Ronaldon maalatessa kertaalleen. Neljä päivää myöhemmin joukkue kohtasi harjoituskauden toisessa ystävyysottelussa Guadalajaran, joka päättyi Ronaldon hattutempulla numeroihin 3–0. 17. elokuuta 2011 hän teki Real Madrid-uransa 100. maalinsa tasoittaen ottelun Barcelonaa vastaan Camp Noulla pelatussa Supercopa de Españan toisessa osaottelussa. Kauden ensimmäisessä sarjaottelussa 27. elokuuta 2011 Zaragozaa vastaan Ronaldo sai lentävän lähdön kaudelleen, kun hän viimeisteli kolme maalia.
24. syyskuuta 2011 Rayo Vallecanoa vastaan syntyi hänen kauden toinen hattutemppunsa virallisissa otteluissa. Vajaan kuukauden kuluttua 22. lokakuuta 2011, Ronaldon maalihanojen olleen tukossa kolmen edellisen ottelun ajan, syntyi hänen Primera División-uransa kymmenes hattutemppu ottelussa Málagaa vastaan. Ronaldon hattutemput saivat jatkoa 7. marraskuuta 2011, kun madridilaisseura kaatoi Osasunan murskalukemin 7–1. 26. marraskuuta 2011 pelatussa Madridin derbyssä Atlético Madridia vastaan hän viimeisteli kaksi maalia rangaistuspotkuista. Ronaldon uran kolmastoista hattutemppu näki päivän valonsa 17. joulukuuta 2011 ottelussa Sevillaa vastaan. 22. tammikuuta 2012 ottelussa Athletic Bilbaota vastaan hänen maalisaldonsa karttui jälleen kahdella maalilla, joista kumpainenkin syntyivät rangaistuspotkuista. Kauden toisessa kohtaamisessa Zaragozaa vastaan, hän viimeisteli ottelun toisen ja kolmannen maalin, Real Madridin voittaessa 3–1. Hän viimeisteli yhteensä kaksi maalia otteluparissa Barcelonaa vastaan Copa del Reyn puolivälierissä, joka eteni kuitenkin parista jatkoon lopulta yhteismaalein 4–3. 12. helmikuuta 2012 hän teki jälleen hattutempun, kun madrilaiset kaatoivat Levanten Santiago Bernabéulla 4–2. Voitolla joukkue kasvatti piste-eronsa kymmeneen toisena olleeseen Barcelonaan. 24. maaliskuuta 2012 hän ylitti 100 maalin rahapyykin kolmantena kautetaan Primera Divisiónissa.


title: Cristiano Ronaldo

text: 11. huhtikuuta 2012 pelatussa kauden toisessa Madridin derbyssä Ronaldo teki hattutempun Real Madridin kaadettua paikallisvastustajansa Atlético Madridin numeroin 4–1. Näillä osumilla hän nosti kauden maalimääränsä 40, mikä teki hänestä sarjan historian ensimmäisen pelaajan, joka on ylittänyt 40 maalin rajan kahdella perättäisellä kaudella. Hän rikkoi viime kautisen ennätyksensä 14. huhtikuuta 2012 ottelussa Sporting Gijónia vastaan. 21. huhtikuuta 2012 pelatussa "El Clásicossa" Barcelonaa vastaan hän teki joukkueensa 2–1-voittomaalin ja käytännössä varmisti tällä historiansa 32. sarjamestaruuden madridilaisseuralle. Ronaldo päätti kauden 46 osumaan, jolla hän ei kuitenkaan voittanut Pichichi-palkintoa, Lionel Messin tehtyä 50 maalia. 13. kesäkuuta 2012 Ronaldo palkittiin Di Stéfano -palkinnolla, joka myönnetään kauden parhaalle pelaajalle.


title: Cristiano Ronaldo

text: Ronaldon neljäs kausi madridilaisseurassa lähti voitokkaasti käyntiin, kun joukkue kaatoi Supercopa de Españassa Barcelonan vierasmaalisäännön turvin, yhteismaalien oltua 4–4. Ensimmäisessä osaottelussa Barcelonassa Ronaldo onnistui maalinteossa ja näin hänestä historian ensimmäinen Real Madridin pelaaja, joka onnistunut neljässä perättäisessä El Clásicossa Camp Noulla tekemään maalin. Toisessa osaottelussa hän teki ottelun 2–1-voittomaalin ja jakoi sillä ennätyksen Iván Zamoranon kanssa tehtyään maalin viidessä perättäisessä El Clásicossa.


title: Cristiano Ronaldo

text: 2. syyskuuta 2012 Ronaldo avasi kauden maalihanat Primera Divisiónissa, kun madridilaisseura kaatoi Granadan numeroin 3–0. Maali oli samalla hänen ammattilaisuransa 200. kansallisissa sarjoissa. Hän teki ottelussa myös toisen maalin, joka oli hänen Real Madrid -uransa 150. maali kaikki kilpailut mukaan lukien. Näin hänestä tuli seuran historian 10. paras maalintekijä kautta aikain. Hänen otettiin pois kentältä ottelun 63. peliminuutilla pienen loukkaantumisen takia. Myöhemmin ottelun jälkeen nousi kohu, kun Ronaldo oli kieltäytynyt juhlimasta ottelussa tekemiään maalejaan ja ilmoitti olevansa tyytymätön oloonsa seurassa. Seuran puheenjohtaja Florentino Pérez ilmoitti, että Ronaldon tyytymättömyys ei liittynyt haluun lähteä seurasta vaan muihin asioihin.


title: Cristiano Ronaldo

text: 18. syyskuuta 2012 hän teki kauden ensimmäisen maalinsa Mestarien liigassa madridilaisseuran kohdatessa lohkovaiheen avauskierroksella englantilaisen Manchester Cityn. Kauden ensimmäisen hattutemppunsa hän onnistui tekemään 30. syyskuuta 2012 pelatussa kotiottelussa Deportivo La Coruñaa vastaan. 4. lokakuuta 2012 Ronaldo teki uransa ensimmäisen hattutemppun Mestarien liigassa vierasottelussa alankomaalaista Ajaxia vastaan. Hyvät esitykset saivat jatkoa, kun hän onnistui tekemään kaksi maalia vierasottelussa Camp Noulla Barcelonaa vastaan. Hänestä tuli historian ensimmäinen pelaaja, joka on onnistunut tekemään maalin kuudessa perättäisessä "El Clásicossa". Hän onnistui maalinteossa 24. lokakuuta 2012 Mestarien liigan lohkovaiheen vierasottelussa saksalaista Borussia Dortmundia vastaan, jonka Real Madrid kuitenkin hävisi 1–2. Viikonloppuna pelatussa vierasottelussa Mallorcaa vastaan hän teki kaksi maalia.


title: Cristiano Ronaldo

text: 11. marraskuuta 2012 pelatussa vierasottelussa Levantea vastaan Ronaldo aloitti ottelun pelaten keskushyökkääjän paikalla, Karim Benzeman sekä Gonzalo Higuaínin molempien ollessa loukkaantuneena. Ottelun aikana hän sai iskun silmäkulmaansa Levante-puolustajan kyynärpäästä. Tästä huolimatta hän onnistui tekemään sarjakauden 12. maalinsa, ennen kuin tuli vaihdetuksi pois kentältä toisen puoliajan alussa. 1. joulukuuta 2012 hän rikkoi kolmen ottelun maalittoman putkensa onnistuttaan vapaapotkusta paikallisvastustaja Atlético Madridia vastaan. 4. joulukuuta 2012 pelatussa Mestarien liigan ottelussa alankomaalaista Ajaxia vastaan hän teki kauden kuudennen maalinsa kilpailussa.


title: Cristiano Ronaldo

text: Joulukuussa 2012 ranskalaisseura Paris Saint-Germain ilmoitti olevansa kiinnostunut hankkimaan Ronaldon riveihinsä, johon kuitenkin Real Madrid vastasi kieltävästi ja ilmoitti kaavailevansa uutta vuoteen 2018 asti ulottuvaa jatkosopimusta portugalilaistähdelle. Myöhemmin saman kuukauden aikana ilmoitettiin Ronaldon hylänneen seuran tarjoaman jatkosopimuksen ja näin alkoivat huhut hänen siirtymisestään muuhun seuraan kauden päätteeksi. Huhtikuussa 2013 seuran puheenjohtaja Florentino Pérez ilmoitti, että Ronaldon sopimus tullaan uusimaan. Myöhemmin kevään aikana ilmoitettiin portugalilaisen olevan haluton keskustelemaan uudesta jatkosopimusesta, mutta toukokuussa 2013 Pérez kertoi, että Ronaldoa ei tulla myymään tulevan kesän aikana ja hänelle tullaan tarjoamaan uutta jatkosopimusta seuran kanssa.


title: Cristiano Ronaldo

text: 6. tammikuuta 2013 uuden vuoden ensimmäisessä ottelussa Ronaldo teki kaksi maalia, kun madridilaisseura joutui pelaamaan ottelun lopun vajaamiehisenä Real Sociedadia vastaan. Ottelu oli ensimmäinen Ronaldon uralla madrilaisseurassa, kun hän toimi joukkueen kapteenina. Hän sai ottelussa myös keltaisen kortin, joka oli hänen kauden viides varoituksensa, mikä tiesi pelikieltoa seuraavan viikonlopun ottelusta Osasunaa vastaan. 9. tammikuuta 2013 pelatussa Copa del Reyn toisessa osaottelussa Celta Vigoa vastaan hän teki hattutempun.


title: Cristiano Ronaldo

text: 27. tammikuuta 2013 pelatussa paikallistaistossa Getafea vastaan Ronaldo teki niin sanotun puhtaan hattutempun ja samalla hän ylitti 300. maalin rajan seurajoukkueutasolla. Kolme päivää myöhemmin pelatussa Copa del Reyn välieräottelussa Barcelonaa vastaan hän sai täyteen 500. ottelua seurajoukkueurallaan. Ronaldo kantoi ottelussa kapteenin nauhaa, mikä teki hänestä näin ollen ensimmäisen El Clásicossa toimineen ei-espanjalaisen kapteenin madridilaisseurassa 60 vuoteen. 2. helmikuuta 2013 hän teki ammattilaisuransa ensimmäisen oman maalin, jolla Real Madrid koki lopulta yllätystappion häviten Granadalle numeroin 0–1. Seuraavan viikonlopun ottelussa Sevillaa vastaan hän teki jälleen hattutempun, joka oli samalla jo järjestykseltään 17. miehen Primera División -uralla.


title: Cristiano Ronaldo

text: Ronaldo kohtasi ensimmäistä kertaa vanhan seuransa Manchester Unitedin, kun joukkueet kohtasivat Mestarien liigan neljännesvälierissä. Ensimmäinen osaottelu pelattiin 13. helmikuuta 2013 Madridissa, joka päättyi tasalukemiin 1–1. Ronaldo puski ottelussa madridilaisseuran ainokaisen. 26. helmikuuta 2013 Copa del Reyn välierien toisessa osaottelussa Barcelonaa vastaan hän teki kaksi maalia, kun Real Madrid kaatoi katalonialaisseuran vieraskentällä numeroin 3–1. Tämä oli kuudes perättäinen kerta, kun Ronaldo onnistui maalinteossa Camp Noulla. 5. maaliskuuta 2013 odotti paluu vanhalle kotistadionille Old Traffordille. Ottelu päättyi madridilaisseuran vierasvoittoon 2–1, Ronaldon viimeisteltyä voittomaalin.


title: Cristiano Ronaldo

text: 10. maaliskuuta 2013 Ronaldo teki kaksi maalia ottelussa Celta Vigoa vastaan. Toinen maali nosti Ronaldon maalimäärän pääsarjatasolla 138 ja sillä hän nousi 25 parhaan joukkoon eniten maaleja tehneiden pelaajien -listalla. Saavuttaessaan lukeman hän oli pelannut vain 127 ottelua, joka teki hänen maali/ottelu -suhteeksi 1,08. 3. huhtikuuta 2013 madridilaisseura kohtasi Mestarien liigan puolivälierissä turkkilaisen Galatasarayn. Ronaldo avasi maalihanat ensimmäisessä osaottelussa, joka päättyi lopulta numeroihin 3–0. Toinen osaottelu joukkueiden välillä pelattiin 9. huhtikuuta 2013 Turkissa, jossa Ronaldo onnistui maalinteossa kahteen otteeseen ja siivitti näin madridilaiset turnauksen välieriin.


title: Cristiano Ronaldo

text: Ronaldo loukkasi reitensä alkulämmittelyssä Mestarien liigan välierien ensimmäisessä osassa saksalaista Borussia Dortmundia vastaan. Tästä huolimatta hän pelasi ottelussa ja onnistui tekemään joukkueensa ainoan maalin, kun madridilaisseura hävisi ensimmäisen osaottelun numeroin 4–1. Hän joutui kuitenkin olemaan vamman takia sivussa seuraavasta sarjaottelusta paikallisvastustaja Atlético Madridia vastaan, mutta palasi jälleen 30. huhtikuuta 2013 pelattuun toiseen osaotteluun Dortmundia vastaan. Real Madrid voitti toisen osan numeroin 2–0, mutta putosi jatkosta yhteismaalein 3–4. 4. toukokuuta 2014 Ronaldo teki kaksi puskumaalia kotiottelussa Valladolidia vastaan.


title: Cristiano Ronaldo

text: 8. toukokuuta 2013 kotiottelussa Málagaa vastaan Ronaldo juhli 200. maaliaan Real Madridin paidassa. Hän nousi tällä maalimäärällä seurahistorian kuudenneksi parhaaksi maalintekijäksi ja oli otteluissa mitattuna (197) nopein kyseisen rajapyykin (200) saavuttanut pelaaja. 17. toukokuuta 2013 pelatussa Copa del Reyn loppuottelussa Atlético Madridia vastaan hän teki ottelun avausmaalin Mesut Özilin antamasta kulmapotkusta. Loppuottelu päättyi kuitenkin Ronaldon osalta suoraan punaiseen korttiin, kun hän rikkoi ottelun jatkoajalla keskikenttäpelaaja Gabia.


title: Cristiano Ronaldo

text: Hän päätti neljännen kautensa madridilaisseurassa Mestarien liigan parhaana maalintekijänä 12 osumallaan toisen kerran urallaan. Kansallisessa sarjassa Real Madrid epäonnistui uusimaan mestaruutensa jääden näin mestaruuden voittaneen Barcelonan taakse toiseksi. Ronaldo teki kauden aikana 34 sarjaottelussa 34 maalia.


title: Cristiano Ronaldo

text:
Joukkueen jäätyä ilman suuria pokaaleita edelliskaudella ja huhut siitä että pukukopissa vallitsee pelaajien kesken huono ilmapiiri, käynnistivät siirtohuhut Ronaldon ympärillä, jonka sopimus ulottui kesään 2015 asti. 8. kesäkuuta 2014 Ronaldo kommentoi itse jatkoaan ja ilmoitti pyrkivänsä pääsemään uuteen sopimukseen madridilaisseuran kanssa.
18. elokuuta 2013 hän teki 200. esiintymisensä Real Madridin paidassa kotiottelussa Real Betisiä vastaan. Hän avasi kauden maalitilinsä kolmannessa sarjaottelussa 1. syyskuuta 2013 Athletic Bilbaota vastaan. Kuukausien spekuloinnin jälkeen 15. syyskuuta 2013 Ronaldon jatkosopimus julkaistiin ja se ulottui kesään 2018 asti. Hänen nettopalkkansa nousi uuden sopimuksen myötä 17 miljoonaan euroon kaudessa, joka teki hänestä maailman parhaiten palkatun jalkapalloilijan.


title: Cristiano Ronaldo

text: 17. syyskuuta 2013 Ronaldo avasi Mestarien liiga kautensa hattutempulla, kun madridilaisseura kohtasi lohkovaiheen avausottelussa turkkilaisen Galatasarayn. Hattutemppu oli Ronaldon Real Madrid -uran toinen Mestarien liigassa. 22. syyskuuta 2013 hän teki kaksi maalia paikallisvastustaja Getafen verkkoon ja samalla hänestä tuli seuran historian viidenneksi paras maalintekijä 208 maalillaan. 100. otteluaan Euroopan kilpailuissa hän juhlisti 2. lokakuuta 2013 kahdella maalilla Kööpenhaminaa vastaan. 5. lokakuuta 2013 hän teki Levantea vastaan käydyssä ottelussa 3–2-voittomaalin lisäajalla. 23. lokakuuta 2013 pelatussa Mestarien liigan ottelussa kotikentällä Juventusta vastaan Ronaldo onnistui heiluttamaan italialaisten maaliverkkoa kahteen otteeseen. Hänestä tuli 57 maalillaan kilpailun historian kolmanneksi paras maalintekijä. 30. lokakuuta 2013 kotiottelussa Sevillaa vastaan hän teki Primera División -uransa 18. hattutemppunsa, kun Real Madrid kaatoi sevillalaiset numeroin 7–3.


title: Cristiano Ronaldo

text: 2. marraskuuta 2013 vierasottelussa paikallisvastustaja Rayo Vallecanoa vastaan Ronaldo teki jälleen kaksi maalia. Ottelu oli hänen 106. vierasottelunsa madridilaisseurassa ja kahden maalin myötä maalimäärä nousi 100, mikä teki hänen ottelu/maali-suhteekseen 0,94. 5. marraskuuta 2013 Ronaldo rikkoi Mestarien liigan yhden kalenterivuoden maaliennätyksen 14 maalillaan, kun hän onnistui maalinteossa vierasottelussa Juventusta vastaan. 9. marraskuuta 2013 Ronaldo teki Primera División -uransa 19. hattutemppunsa, kun Real Madrid kaatoi kotikentällään Real Sociedadin numeroin 5–1. Yksi maaleista syntyi vapaapotkusta, joka oli hänen Madrid-uransa 20. ja tällä hän ohitti Barcelonan vapaapotkuspesialisti Ronaldinhon, joka onnistui omalla pelaajaurallaan 19 kertaa maalinteossa vapaapotkusta.


title: Cristiano Ronaldo

text: Kokonaisuutena kauden 2013–2014 aloitus Ronaldon osalta oli vakuuttava, marraskuun puolivälin ylityttyä hän oli tehnyt 32 maalia (sis. viisi hattutemppua) pelaamissaan 22 ottelussa, kun mukaan lasketaan sekä seura- että maajoukkue-esiintymiset. Hän kommentoi itse esityksiään toteamalla olevansa mahdollisesti jopa elämänsä kunnossa. 23. marraskuuta 2013 pelatussa ottelussa Almeríaa vastaan hänet jouduttiin vaihtamaan pois kentältä 52. peliminuutin kohdalla loukkaantumisen takia. Ottelun jälkeen vamman arvioitiin pitävän maalitykin sivussa yhdestä kahteen viikkoa. Ronaldo palasi takaisin joukkueen vahvuuteen 10. joulukuuta 2013 pelattuun Mestarien liigan kamppailuun tanskalaista FC Kööpenhaminaa vastaan. Hän onnistui ottelussa myös maalinteossa ja rikkoi näin Mestarien liigan lohkovaiheessa tehtyjen maalien ennätyksen yhdeksällä (9) osumallaan. Vuoden viimeisessä ottelussa Valenciaa vastaan vieraskentällä hän onnistui maalinteossa puskuosumalla, päättäen vuotensa 69 tehtyyn maaliin 59 ottelussa. Tämä oli hänen ammattilaisuransa paras kausi kalenterivuoden aikana maalien valossa mitattuna. Samalla hänestä tuli Real Madridin historian neljänneksi paras maalintekijä sarjapeleissä yhteismäärällä 164. Vierasmaaleissa mitattuna hän nousi seuran historian toiseksi parhaaksi maalintekijäksi 72 maalillaan, ollen 15 maalin päässä ykköspaikkaa pitäneestä seuralegenda Raúlista.


title: Cristiano Ronaldo

text: Vuosi 2014 jatkui Ronaldon osalta siihen mihin edellinen päättyi, kun hän teki vuoden ensimmäisessä ottelussa Celtan verkkoon kaksi maalia. Hän omisti tekemänsä maalit kaksi päivää aikaisemmin menehtyneen Eusébion muistoksi. 13. tammikuuta 2014 Ronaldo valittiin maailman parhaaksi pelaajaksi toista kertaa urallaan ja hänet palkittiin FIFAn kultaisella pallolla. Hän päihitti äänestyksessä toiseksi tulleen Lionel Messin, joka oli voittanut palkinnon neljänä aikaisempana vuonna, sekä kolmanneksi jääneen Franck Ribéryn. Hänestä tuli kolmas pelaaja Real Madridin seurahistoriassa, joka on voittanut kyseisen palkinnon pelattuaan seurassa vähintään kalenterivuoden. Ronaldo on jäänyt äänestyksessä toiseksi yhteensä neljä kertaa vuosina 2007, 2009, 2011 ja 2012.


title: Cristiano Ronaldo

text: 11. helmikuuta 2014 pelatussa Copa del Reyn välierien toisessa osaottelussa Atlético Madridia vastaan Ronaldo onnistui kaksi kertaa maalinteossa. Hän ohitti maaleillaan, yhteensä viisi, Luis Aragonésin historian parhaana maalintekijänä Copa del Reyn kohtaamisissa madridilaisseurojen välillä. 7. peliminuutilla tehty osuma rangaistuspotkusta tiesi Ronaldon onnistuneen uransa aikana maalinteossa ottelun jokaisen peliminuutin kohdalla. tarkoitti 26. helmikuuta 2014 hän teki kaksi maalia saksalaista Schalke 04:ää vastaan Mestarien liigan neljännesvälierien ensimmäisessä osaottelussa, jonka espanjalaiset voittivat lopulta numeroin 6–1. Ronaldosta tuli samalla ensimmäinen pelaaja kilpailun historiassa, joka on onnistunut tekemään kymmenen maalia tai enemmän kolmella perättäisellä Mestarien liigan kaudella.


title: Cristiano Ronaldo

text: 15. maaliskuuta 2014 Ronaldo teki kauden 25 maalinsa ottelussa Málagaa vastaan ja samalla hänestä tuli pääsarjahistorian ensimmäinen pelaaja, joka on onnistunut tekemään vähintään 25 maalia viidellä perättäisellä sarjakaudella. Kolme päivää myöhemmin pelatussa Mestarien liigan toisessa osaottelussa Schalke 04:ää vastaan hän teki jälleen kaksi maalia ja rikkoi samalla oman henkilökohtaisen kausiennätyksensä (12). Mestarien liigan kauden aikana tehty maaliennätys oli Lionel Messin nimissä (14), jonka rikkomisesta Ronaldo oli vielä kahden maalin päässä (13). 29. maaliskuuta 2014 Rayo Vallecanoa vastaan Ronaldo sivusi Messin tekemää ennätystä onnistuen maalinteossa kymmenennessä perättäisessä ottelussa.


title: Cristiano Ronaldo

text: Ronaldo pelasi Mestarien liiga -uransa 100:nnen ottelunsa 2. huhtikuuta 2014 saksalaista Borussia Dortmundia vastaan. Ronaldo onnistui ottelussa myös maalinteossa, joka oli hänen kauden 14. kyseissä kilpailuissa ja tällä hän sivusi Messin aiemmin tekemää ennätystä. Ronaldosta tuli Real Madridin historian toiseksi paras maalintekijä jaetulla paikalla yhdessä Alfredo Di Stéfanon kanssa yhteensä 49 maalilla Euroopan kilpailuissa. Kärkipaikkaa piti hallussaan Raúl 66 maalillaan. Ronaldon tekemä maali tiesi myös onnistumista kahdeksassa perättäisessä Mestarien liigan ottelussa, mikä teki hänestä kilpailun historian ensimmäisen vastaavaan suoritukseen kyenneen pelaajan. Hän joutui jättämään 16. huhtikuuta 2014 pelatun Copa del Reyn loppuottelun Barcelonaa vastaan väliin loukkaantumisen takia. Loppuottelu pelattiin Mestallalla Valenciassa, jonka Real Madrid voitti numeroin 2–1.


title: Cristiano Ronaldo

text: Ronaldon paluu lyhyen loukkaantumisjakson jälkeen tapahtui 23. huhtikuuta 2014 Mestarien liigan välierien ensimmäisessä osaottelussa saksalaista Bayern Münchenia vastaan. Hän teki kaksi maalia seuraavassa kotiottelussa Osasunaa vastaan, jotka olivat hänen uransa 100. ja 101. maali Santiago Bernabéulla. 29. huhtikuuta 2014 pelatussa Mestarien liigan toisessa osaottelussa Bayern Münchenia vastaan vieraskentällä, Real Madrid haki selvän 0–4-vierasvoiton ja eteni Lissabonissa pelattavaan loppuotteluun yhteismaalein 5–0. Ronaldo teki toisessa osaottelussa kaksi maalia ja kirjautti näin uuden yhden kauden maaliennätyksen Mestarien liigassa yhteensä 16 osumallaan. 4. toukokuuta 2014 Valenciaa vastaan Ronaldo tasoitti ottelun numeroihin 2–2, ohjaamalla pallon maaliin kantapäällään Ángel Di Marían antamasta keskityksestä. Osumallaan hän rikkoi 50 maalin rajapyykin kaikki kilpailut mukaan lukien jo neljännellä perättäisellä kaudella. Mestarien liigan loppuottelussa paikallisvastustaja Atlético Madridia vastaan Ronaldosta tuli kilpailun historian ensimmäinen pelaaja, joka on onnistunut loppuottelussa maalinteossa kahden eri voittajajoukkueen riveissä. Ronaldo päätti Mestarien liigan kautensa 17 maaliin, joka kirjattiin samalla uudeksi ennätykseksi. Kilpailun maalipörssin voitto oli Ronaldolle toinen perättäinen ja yhteensä kolmas koko urallaan.


title: Cristiano Ronaldo

text: Sarjapeleissä Ronaldo teki kauden aikana 30 ottelussa 31 maalia, joilla hän voitti Pichichi-palkinnon ja jakoi Euroopan Kultaisen kengän yhdessä Liverpoolin hyökkääjä Luis Suárezin kanssa.


title: Cristiano Ronaldo

text:
Edelliskauden loppupuolella sekä kesän MM-kilpailuissa vaivanneesta hyppääjän polvesta toivuttuaan, Ronaldo sai onnistuneen alun kaudelle 2014–2015 tekemällä joukkueensa molemmat maalit UEFA Super Cupin ottelussa Sevillaa vastaan. Kahdella maalillaan hän nousi jaetulle toiselle sijalle Euroopan sisäisten kilpailuiden parhaiden maalintekijöiden listalla. Sarjakauden avausottelussa Córdobaa vastaan hän avasi maalitilinsä myös kansallisissa kilpailuissa. Toisen sarjakierroksen ottelun Real Sociedadia vastaan hän joutui jättämään väliin loukkaantumisen takia. Ronaldo palasi jälleen tositoimiin 13. syyskuuta 2014 pelattuun paikallisotteluun Atlético Madridia vastaan, jossa hän onnistui maalinteossa rangaistuspotkusta.
20. syyskuuta 2014 Ronaldo teki kauden ensimmäisen hattutemppunsa vierasottelussa Deportivo La Coruñaa vastaan, jotka olivat samalla hänen ensimmäiset maalinsa Estadio Riazorilla. Hattutemppu oli yhteensä Ronaldon uran 20. Primera Divisiónissa, joka jätti hänet vain kahden päähän ennätystä (22) hallussaan pitäneistä Telmo Zarrasta ja Alfredo Di Stéfanosta. Hän sivusi samalla myös Lionel Messin hallussa ollutta eniten vieraskentällä tehtyjen hattutemppujen (7) määrää. Kolmee päivää myöhemmin pelatussa Elche ottelussa hän teki neljä maalia, joista kaksi syntyivät rangaistuspotkusta, kun Real Madrid kaatoi valencialaisseuran numeroin 5-1. Tämä oli hänen Real Madrid-uransa 25. hattutemppu kaikki kilpailut mukaan lukien, joita ennätyksen haltija Di Stéfanolla oli yhteensä 28. 72 tunnin sisällä syntyneet seitsemän maalia saivat ylistystä päävalmentaja Carlo Ancelottilta, joka kehui muun muassa portugalilaispelaajan erinomaista liikettä, mikä takaa hänelle mahdollisuuden olla aina oikeassa paikassa oikeaan aikaan. 169 sarjaottelussa syntyneet 186 maalia nostivat Ronaldon Primera Divisiónin kaikkien aikojen kymmenen parhaan maalintekijän joukkoon.


title: Cristiano Ronaldo

text: 5. lokakuuta 2014 hän onnistui jälleen tekemään hattutempun, kun madridilaisseura kaatoi kotikentällään Athletic Bilbaon. Osuttuaan kaksi kertaa ottelussa Levantea vastaan, hänen maalimääränsä seitsemässä pelatussa ottelussa nousi jo 15:een, kun sarjakierroksia oli takana vasta kahdeksan. Kyseinen lukema oli pääsarjahistorian parhain kauden aloitus maalien määrässä mitattuna. 22. lokakuuta 2014 pelatussa Mestarien liigan lohkovaiheen ottelussa vieraskentällä Liverpoolia vastaan, Ronaldo teki ottelun avausmaalin. Hänestä tuli maalinsa myötä ensimmäinen pelaaja, joka on onnistunut tekemään maalin kymmenessä perättäisessä Mestarien liigan vierasottelussa. Ronaldo jatkoi ennätyksien rikkomista, kun hän onnistui maalinteossa kotiottelussa Barcelonaa vastaan. Tämä oli hänen 15. maali viimeisissä seitsemässä perättäisessä ottelussa ja tällä hän rikkoi Ferenc Puskásin nimissä olleen ennätyksen, joka teki 13 maalia seitsemässä sarjaottelussa kausina 1959–1960 ja 1960–1961.


title: Cristiano Ronaldo

text:
Jälleen kausi alkoi huhuilla Ronaldon siirtymisestä englantilaisen Manchester Unitedin tai ranskalaisen Paris Saint-Germainin riveihin. Cristiano kuitenkin jäi vielä toistaiseksi espanjalaisjätin palkkalistoille ja hän vakuutteli pysyvänsä siellä aina 40-vuotiaaksi asti. Ronaldo aloittikin kauden väkevästi huhujen luomasta ilmapiiristä huolimatta. Hän johti kolmen pelin jälkeen Mestarien liigan maalipörssiä ja oli jaetulla toisella sijalla La Ligassa. Sen lisäksi Cristiano teki kauden alussa uransa 500. maalin ja rikkoi näin myös samalla Raúlin ennätyksen Real Madridin kaikkien aikojen parhaana maalintekijänä.
Ronaldon tulostaso alkoi kuitenkin heiketä, mitä pidemmälle alkukausi eteni. Näin ollen Ronaldon harjoitusohjelmaa alettiin kritisoida "Sky Sportsin" urheilutoimittaja Guillem Balaguén sekä espanjalaiseen AS-lehteen kolumnin kirjoittaneen lääkärin, José Gonzalezin, toimesta. He kertoivat, että Ronaldo olisi ylirasittanut itseään lihastenkasvatuksella. Heidän mielestään Ronaldo alkoi muistuttaa kehonrakentajaa, eikä enää jalkapalloilijaa. Tämä heidän mukaansa heikentää urheilijan suoritustasoa, kun ei enää saavuteta äärimmäisiä tasoja nopeudessa ja ponnistusvoimassa, lihasten koon vuoksi. Ronaldo kuitenkin kertoi myöhemmin, että hänen normaalia heikompi vireensä perustui henkilökohtaisiin ongelmiin. Selätettyään ongelmansa hän löysi jälleen tehokkuutta maalintekoonsa ja rikkoi yhden Mestarien liigan maaliennätyksistä: Ronaldo teki ensimmäisenä ihmisenä yli kymmenen maalia yksittäisellä kaudella alkulohkovaiheessa. Real Madrid kohtasi jälleen Atlético Madridin Mestarien liigan loppuottelussa. Ottelu päätyi Real Madridin voittoon 2-1, missä Ronaldo teki ratkaisevan voittomaalin rangaistuspotkukilpailussa. Ronaldo päätti Mestarien liigan kautensa 16 maaliin ja voitti maalipörssin. Kilpailun maalipörssin voitto oli Ronaldolle yhteensä viides koko urallaan.


title: Cristiano Ronaldo

text: Ronaldo allekirjoitti Real Madridin kanssa viisivuotisen jatkosopimuksen marraskuussa 2016.


title: Cristiano Ronaldo

text: Kaikki seurajoukkuekilpailut huomioiden Ronaldo onnistui maalinteossa 42 kertaa kaudella 2016–2017. Ronaldo teki hattutempun seurajoukkueiden MM-kilpailujen loppuottelussa, kaksi maalia Mestarien liigan finaalissa ja voittomaalin LaLigan ratkaisevalla päätöskierroksella. Kausi oli Real Madridin seurahistorian menestyksekkäin. Joukkue voitti yhteensä neljä pokaalia Mestarien liigasta, LaLigasta, MM-kilpailuista ja UEFA Super Cupista.


title: Cristiano Ronaldo

text: 16. joulukuuta 2017 Ronaldo teki seurajoukkueiden MM-kilpailujen loppuottelun ainoan maalin vapaapotkulla ja täten ratkaisi maailmanmestaruuden Real Madridille.


title: Cristiano Ronaldo

text: Ronaldo siirtyi heinäkuussa 2018 Juventukseen 105 miljoonalla eurolla. Sopimus on nelivuotinen, ja sen aikana hän tienaa verojen jälkeen noin 120 miljoonaa euroa.


title: Cristiano Ronaldo

text: Ronaldo pelasi ensimmäisen ottelunsa Portugalin maajoukkueessa 20. elokuuta 2003 Kazakstania vastaan. Hänet valittiin mukaan maajoukkueen kokoonpanoon vuoden 2004 EM-kotikilpailuihin. Hän onnistui turnauksen aikana kahdesti maalinteossa, ensimmäinen syntyi lohkovaiheen ottelussa Kreikkaa vastaan ja toinen välieräottelussa Alankomaita vastaan. Kilpailujen päätteeksi hänet valittiin tähdistöjoukkueeseen. Cristiano voitti joukkueensa kanssa kisoista hopeaa.


title: Cristiano Ronaldo

text: Ronaldo oli Euroopan MM-karsintojen toiseksi paras maalintekijä seitsemällä maalillaan. Ensimmäisen maalinsa itse turnauksessa hän teki rangaistuspotkusta Irania vastaan. 1. heinäkuuta 2006 pelatussa puolivälieräottelussa Englantia vastaan Ronaldon silloinen seurajoukkuetoveri Wayne Rooney ajettiin suoralla punaisella kortilla ulos kentältä tallattuaan maassa maannutta Ricardo Carvalhoa. Englantilaismedia väitti Ronaldon vaikuttaneen ottelun erotuomarin Horacio Elizondon päätöksentekoon vahvalla protestoinillaan. Rooneyn lennettyä ulos kentältä tv-kamera taltio Ronaldon silmäniskun kohti omaa vaihtopenkkiään. Ottelun jälkeisissä haastatteluissa hän kiisti kaikki väitteet tuomarin painostamisesta.


title: Cristiano Ronaldo

text: Tapahtuneen jälkeen vihainen englantilaismedia suositteli Ronaldolle Manchester Unitedin jättämistä ja siirtymistä muuhun sarjaan. Vahvimpina osoitteena pidettiin espanjalaisjätti Real Madridia. Manchester Unitedin päävalmentaja Alex Ferguson halusi kuitenkin pitää Ronaldon joukkueessaan ja lähetti apulaisvalmentaja Carlos Queirozin selvittämään tilannetta portugalilaistähden kanssa. Lopulta hän päätti jäädä Manchesteriin ja teki huhtikuussa 2007 uuden viisivuotisen jatkosopimuksen joukkueen kanssa. Joukkue sijoittui lopulta turnauksessa neljänneksi hävittyään pronssiottelun isäntämaa Saksalle numeroin 1–3.


title: Cristiano Ronaldo

text: Ronaldo toimi ensimmäistä kertaa maajoukkueen kapteenina 6. helmikuuta 2007 pelatussa ystävyysottelussa Brasiliaa vastaan. Hän teki vuoden 2008 EM-karsinoissa kahdeksan maalia, mutta itse kilpailuissa hän onnistui maalinteossa vain kertaalleen, jossa Portugali putosi puolivälierissä Saksaa vastaan. Heinäkuussa 2008 maajoukkueen uudeksi päävalmentajaksi nimettiin Carlos Queiroz, jonka jälkeen hän ilmoitti Ronaldon toimivan jatkossa vakituisesti kapteenina.


title: Cristiano Ronaldo

text: Portugali aloitti MM-kilpailu-urakkansa 15. kesäkuuta 2010 Norsunluurannikoa vastaan, joka päättyi lopulta tasatulokseen 0–0. Hän teki turnauksen ainoan maalinsa lohkovaiheen toisessa ottelussa Pohjois-Koreaa vastaan, jonka Portugali voitti 7–0. Ottelussa syntynyt maali oli Ronaldolle ensimmäinen maajoukkueessa kuuteen kuukauteen. Portugalin tie katkesi turnauksessa neljännesvälieriin, jossa se hävisi Espanjalle 1–0.


title: Cristiano Ronaldo

text: Puolan ja Ukrainan isännöimissä EM-kisoissa 2012 Ronaldo vastasi kriitikoille, jotka ovat kritisoineet häntä siitä, että hän ei pysty samanlaisiin maalimääriin maajoukkueessa kuin seurajoukkueessa. Lopputurnauksen kahdessa ensimmäisessä ottelussa Ronaldo ei onnistunut maalinteossa. Alkulohkon päätöspelissä Hollantia vastaan Ronaldo kuitenkin teki Portugalin molemmat maalit 2–1-voitossa. Portugali eteni puolivälieriin, jossa se kohtasi Tshekin. Ronaldo puski ottelun ainoan maalin 79 minuutin kohdalla. Välierissä Portugali sai vastaansa Espanjan, joka oli siis kaksi vuotta sitten pudottanut Portugalin jatkosta neljännesvälierissä. Espanja voitti Portugalin myös nyt, kun se onnistui maalittoman 120 minuutin jälkeen rangaistuspotkukilpailussa voittamaan 4–2. Ronaldo oli merkitty Portugalin viidenneksi vetäjäksi, eikä hän päässyt täten laukomaan pilkkua ollenkaan. Ronaldon käyttäytymistä kutsuttiin tästä syystä varsin itsekkääksi. Kerrottiin, että hän olisi häviönkin uhalla vaatinut saada toimia ottelun ratkaisijana, ja saada kunnian olla Portugalin viides laukoja rangaistuspotkukilpailussa.


title: Cristiano Ronaldo

text: 2014 Brasilian MM-kisoissa Ronaldo kärsi polvivammasta. Hän joutui jättämään joukkueen sisäisiä harjoituksia kesken polven aiheuttaman kivun takia. Marraskuussa 2015 hän paljasti saksalaislehti "Kickerin" haastattelussa, ettei pystynyt pelaamaan kisojen jälkeen enää päivääkään tuntematta kipua polvessaan. Portugali ei lopulta selviytynyt lohkovaihetta pidemmälle, ja Ronaldon tilastoihin jäi ainoastaan yksi maali sekä yksi maaliin johtanut syöttö. Yleisesti ottaen vuoden 2014 MM-kisoja on pidetty suurena pettymyksenä Ronaldolle ja menestykseen tottuneelle Portugalille.


title: Cristiano Ronaldo

text: Ronaldo teki kolmannessa alkulohkon ottelussa Unkaria vastaan kaksi maalia ja syötti yhden, ottelun päättyessä tasan 3-3. Näin hänestä tuli ensimmäinen pelaaja, joka on tehnyt maalin neljissä EM-kilpailuissa.


title: Cristiano Ronaldo

text: Yhteensä Ronaldo teki turnauksessa kolme maalia ja antoi kolme maaliin johtanutta syöttöä. Pudotuspeleissä hän vaikutti tulokseen suorasti jokaisessa välierässä. Neljännesvälierissä Kroatiaa vastaan Ronaldo syötti ottelun ainoan maalin jatko-ottelun 27. minuutilla. Hän laukoi pallon maalia kohti, jolloin Kroatian Danijel Subašić onnistui torjunnassa. Torjunnasta kimmonneen paluupallon puski maaliin Ricardo Quaresma. Puolivälierävaiheessa Ronaldo toimi Puolaa vastaan joukkueensa ensimmäisenä laukojana rangaistuspotkukilpailussa. Hän onnistui maalinteossa, ja Portugali voitti kilpailun 5-3 sekä koko ottelun 2-1. Loppuottelua edeltäneessä vaiheessa Portugali voitti Walesin maajoukkueen 2-0. Ronaldo teki ottelun ensimmäisen ja syötti Nanille ottelun toisen maalin. Ronaldo osuma oli samalla ottelun voittomaali. Puskumaalin myötä hänestä tuli eniten maaleja tehnyt pelaaja EM-kilpailuissa yhdessä Michel Platinin kanssa.


title: Cristiano Ronaldo

text: Loppuottelun ensimmäisellä puoliajalla Ronaldo loukkasi polvensa, minkä seurauksena hän ei pystynyt enää osallistumaan otteluun. Portugali voitti mestaruuden Éderin jatko-ottelumaalilla.


title: Cristiano Ronaldo

text: Cristiano Ronaldo sai toisen etunimensä Ronald Reaganin etunimestä, sillä tämä oli hänen isänsä ihailema näyttelijä ja Yhdysvaltain presidentti Ronaldon syntymän aikaan. Ronaldolla on veli ja kaksi siskoa, mutta hän on sisaruksistaan nuorin. Ronaldon äiti Dolores Aveiro on kuitenkin myöntänyt tiedotusvälineille harkinneensa Cristianon kohdalla aborttia, koska perhe ei ollut toivonut enää neljättä lasta. Ronaldon isä kuoli alkoholismin aiheuttamiin vammoihin Ronaldon ollessa 20-vuotias.


title: Cristiano Ronaldo

text: Ronaldo oli nuorempana pidetty oppilas koulussa muiden keskuudessa, muttei erityisen menestynyt opiskelija hänen opettajiensa mielestä. Omien sanojensa mukaan hän heitti yhtä opettajaa tuolilla, koska tämä oli halveksinut Ronaldon perheen taloudellista tilannetta. Erottamiseen johtanutta kohtausta ei pidetty yllättävänä, sillä Ronaldo ei ollut nuoruudessaan lainkaan kiinnostunut omasta koulunkäynnistään, ja hänellä oli suuria ongelmia sen kanssa. Lopulta hän ja hänen äitinsä päättivät, että Ronaldo lopettaisi koulun kokonaan kesken 14-vuotiaana ja keskittyisi kokopäiväisesti jalkapalloon puoliammattilaisena.


title: Cristiano Ronaldo

text: Vielä 22-vuotiaana Cristiano Ronaldo piti hieman urheilijalle sopimattomasta elämäntyylistä ja hän vietti paljon aikaa esimerkiksi yökerhoissa. Ronaldo on itse myöntänyt, että hänella oli tapana tulla vasta aamukolmelta kotiin eikä näin ollut mahdollista saada tarvittavaa määrää lepoa, jota ammattiurheilijoilta tyypillisesti vaaditaan. Samana vuonna paljastui kohua aiheuttanut skandaali, johon osallistui Ronaldon lisäksi muutama joukkuekaveri Manchester Unitedista, kun he harrastivat ryhmäseksiä yhdessä viiden prostituoidun naisen kanssa.


title: Cristiano Ronaldo

text: Ronaldo ilmoitti heinäkuussa 2010 tulleensa poikalapsen isäksi. Hän toimii tällä hetkellä lapsen yksinhuoltajana, eikä äidin henkilöllisyyttä tuoda julkisuuteen. Ronaldo kertoi antaneensa lapselleen nimeksi Cristiano Ronaldo dos Santos Junior. Ronaldo seurusteli ja oli kihloissa venäläinen supermalli Irina Shayk vuosina 2010–2015. He erosivat, kun tuli ilmi huhuja joiden mukaan Ronaldo olisi pettänyt puolisoaan brasilialaisen Andressa Urachin kanssa. Ronaldo kuitenkin kiisti kaikki huhut, jotka koskivat hänen tyttöystävänsä pettämistä. Syksyllä 2016 Ronaldolla oli lyhyt suhde Miss Espanja Desirée Corderon kanssa. Ronaldo sai kesäkuussa 2017 kaksoset, tytär Eva Marian ja Mateo-pojan. Ronaldo sai 12. marraskuuta 2017 Alana Martina -nimisen tyttären, jonka äiti on Georgina Rodriguez. Hän ja Ronaldo ovat olleet yhdessä vuodesta 2016 lähtien.


title: Cristiano Ronaldo

text: Urheilu-uransa aikana Ronaldo on joutunut myös raiskaussyytöksien ympäröimäksi. Kun Ronaldo pelasi vielä Manchester Unitedissa, hän joutui raiskaussyytöksien uhriksi vuonna 2005. Brittiläinen nainen väitti Ronaldon raiskanneen hänet lontoolaisen hotellin sviitissä. Ronaldo itse, kuin myös hänen edustajansakin, kiistivät syytökset jyrkästi ja kertoivat taustalla olevan huomionhakuisuus ja yritykset myydä raiskaustarinaa brittilehdistölle.


title: Cristiano Ronaldo

text: Vuonna 2017 "Der Spiegel" uutisoi, että Ronaldo olisi maksanut raiskauksen uhrin hiljaiseksi. Väitetty raiskaus olisi tapahtunut vuonna 2009 Yhdysvaltojen Las Vegasissa. Der Spiegelin mukaan tapahtuman jälkeen Ronaldon ja asianomistajan edustajat olisivat sopineet 372 000 korvaussummasta naiselle, jotta tämä ei toisi tapahtumaa julkisuuteen.


title: Cristiano Ronaldo

text: Talouslehti "Forbesin" mukaan Cristiano Ronaldo oli maailman menestynein urheilija taloudellisesti vuonna 2017. Hänen tulojen summaksi arvioitiin noin 82,7 miljoonan euroa. Tulot koostuivat sekä mainostuloista, joiden osuus on noin 31,1 miljoonaa, että palkkatuloista, joiden osuus oli noin 51,6 miljoonaa euroa. Ronaldon tärkeimpiin sponsoreihin kuuluvat muun muassa Nike, Tag Heuer, Sacoor Brothers, Monster Headphones, Herbalife ja Abbott Labs. Ronaldon noin 200 miljoonaa sosiaalisen median seuraajaa ovat olleet suuressa roolissa mainostulojen suhteen, sillä laaja näkyvyys nostattaa mainonnan tuomaa arvoa.


title: Cristiano Ronaldo

text: Ronaldo joutui veronkiertoskandaalin kohteeksi kesäkuussa 2017. Kävi ilmi, että Ronaldo oli mahdollisesti kierrättänyt tulojaan veroparatiisien kautta vuosina 2011–2014. Espanjan verohallinnon asiantuntijoiden arvion mukaan on mahdollista, että Ronaldo kierrätti tulojaan Neitsytsaarien kautta jopa 160 miljoonan euron edestä. Espanjan lain mukaan tämä voisi tarkoittaa pahimmillaan jopa kuuden vuoden vankeutta, sillä rangaistus voidaan laskea periaatteella kaksi vuotta vankeutta jokaista veronkiertovuotta kohden. Verohallinnon mukaan rangaistusta on kumminkin mahdollista alentaa mikäli jälkiverot maksetaan asian mukaisesti.


title: Cristiano Ronaldo

text: Kesäkuussa 2018 Ronaldo pääsi sopimukseen Espanjan veroviranomaisten kanssa kahden vuoden ehdollisesta vankeusrangaistuksesta ja 18,8 miljoonan euron sakoista. Ronaldo oli 2010-luvun alussa jättänyt maksamatta veroja 14,7 miljoonan euron edestä.


title: Ustaša

text: Ustaša (, monikko "Ustaše") oli kansallismielis-kansallissosialistinen kroaattijärjestö, jonka akselivallat nostivat valtaan toisessa maailmansodassa vuonna 1941. Ustašan politiikka sai vaikutteita kansallissosialismista ja fasismista ja sillä oli puolisotilaallinen osasto, joka teki julmia tuhoamisretkiä serbikyliin.


title: Ustaša

text: Ustašan tunnus oli "U" ja sen lippu Kroatian puna-valko-sininen trikolori, jossa oli keskellä Kroatian ruudullinen vaakuna ja vasemmassa yläkulmassa tyylitellyn vinoneliön ympäröimä U-kirjain.


title: Ustaša

text: Ustaša halusi rakentaa yhtenäisen etnisesti puhtaan Suur-Kroatian kovin ottein. Se vainosi serbejä, juutalaisia, romaneja, anti-fasisteja sekä bosnialaisia ja kroaatteja jotka olivat Ustašaa vastaan, pyrkien etnisesti puhdistamaan Kroatian käännyttämällä ortodoksiserbejä katolilaisiksi, murhaamalla serbejä ja ajamalla heitä maanpakoon. Ustaša surmasi Jasenovacin keskitysleirillä arviolta 100 000–200 000 ihmistä ja Jugoslavian maaseudulla vielä enemmän. Järjestön toimet kauhistuttivat jopa saksalaisiakin, jotka samaan aikaan toteuttivat kansanmurhaa. Ustaša ei vainonnut bosniakkeja, joita liittyi Ustašaan ja Waffen-SS:ään. Puna-armeija ja kommunistipartisaanit kukistivat Ustašan vuonna 1945.


title: Ustaša

text: Äärikansallismielisiä tukenut Jugoslavian presidentti Slobodan Milošević perusteli Jugoslavian hajoamissodissa 1990-luvulla kroaatteihin kohdistuneita hirmutöitä Ustašan puoli vuosisataa aiemmin serbikyliin kohdistamilla puhdistuksilla. Näin koston kierre jatkui Balkanilla.


title: Ustaša

text: Ustaša muodostui kiinteäksi järjestöksi vuosina 1928–1929, jolloin oikeistoradikalismin ja kansallismielisyyden aalto levisi Euroopassa. Ustašan nimellä järjestö alkoi kulkea vuonna 1933. Nimi tarkoittaa kapinallista. Kroaatit käyttivät vanhaa nimitystä, jota oli käytetty vuoden 1875 Turkkia vastaan taistelleista serbikapinallisista.


title: Ustaša

text: Ustaša oli alussa pelkkä kansalliseen itsenäisyyteen pyrkivä liike. 1930-luvulla Ustaša ajoi kroaattien irrottautumista Jugoslaviasta ja teki terrori-iskuja. Huonon maineensa erityisesti serbien silmissä Ustaša hankki vasta toisen maailmansodan aikana. Silloin Ustašalla oli kymmenien tuhansien miesten vahvuinen armeija. Kun Jugoslavian kuningas Aleksanteri murhattiin vuonna 1934, syytettiin teosta Ustašaa joka joutui ajojahdin kohteeksi. Ustašan jäseniä pakeni muun muassa Italiaan. Pian Italia ja Jugoslavia solmivat sopimuksen, ja Ustašan jäseniä alkoi palata Jugoslaviaan.


title: Ustaša

text: Kun saksalaiset tarjosivat Jugoslavian vahvimmalle puolueelle HSS:lle yhteistyötä Jugoslavian hallitsemisessa, HSS kieltäytyi. Sen sijaan Ustaša asettui kansallissosialistien puolelle huhtikuussa 1941 ja satoja Ustašan jäseniä palasi maanpaosta Italiasta.


title: Ustaša

text: Ustašalla ei juurikaan ollut kannatusta Kroatiassa. Hallitsemalleen alueelle Ustaša perusti NDH:n ("Nezavisna Država Hrvatska", Itsenäinen Kroatian valtio), johon kuului myös suuri osa Bosnia-Hertsegovinasta ja Serbiastakin. Italia ja Saksa jakoivat Kroatian kahteen vyöhykkeeseen. Pian valtion perustamisen 20. huhtikuuta 1941 jälkeen maahan palasi Ante Pavelić, 1930-luvulla maanpakoon lähtenyt Ustašan johtaja. Hänestä tuli nyt Führeriä vastaava "poglavnik", johtaja, joka esiintyi Adolf Hitlerin tapaan univormussa. Kaikki Ustašaa uhkaavat kansanliikkeet kiellettiin, esimerkiksi kesäkuussa maan aikaisempi pääpuolue HSS.


title: Ustaša

text: Ustaša aloitti pian alueen muiden väestöryhmien surmaamisen. Serbejä massamurhattiin 27. huhtikuuta 1941 Gudovacissa Bjelovarin lähellä. Kesällä 1941 alettiin rakentaa keskitysleirejä. Vastavaikutuksena alkoivat toimia Ustašaa vastustavat ja sen laittomiksi julistamat järjestöt: heinäkuussa 1941 aloittivat toimintansa serbimielinen četnikit-järjestö ja vasemmistolaiset partisaanit.


title: Ustaša

text: Ustaša pyrki käännyttämään serbejä katolilaisiksi, ajamaan heitä pois ja tappamaan heitä. Ustaša nostatti väestössä voimakasta vihaa ylimielisyytensä, korruption, ryöstöjen ja murhien takia. Järjestö tuhosi serbikyliä sellaisella vimmalla, että saksalaisetkin olivat ihmeissään. Arviot Ustašan uhreista vaihtelevat noin 100 000:sta miljoonaan. Vuonna 1942 Ustašan serbikyliä puhdistavissa puolisotilaallisissa ”paramilitääreissä” oli arviolta 10 000 jäsentä. Kotikaarti eli "Domobrani" taisteli heikosti partisaaneja vastaan ja toimi partisaanien ”asetäydentäjänä”, sillä partisaanit kukistivat sen joukot helposti.


title: Ustaša

text: Italia alkoi tukea Ustašan sijasta četnikkejä, mikä oli vastoin natsi-Saksan pyyntöä. Četnikit murhasivat myös omiaan ja vihaamiaan muslimeja. Tämä käänsi mielialoja četnikkejä vastaan. Vuonna 1943 partisaanit saivat suuren alueen hallintaansa. Puna-armeija saapui Kroatiaan sodan loppuviikkoina. Ustaša-joukot taistelivat vielä maaliskuussa 1945, mutta heidät kukistettiin verisesti. Kun Ustašan sotilaat pakenivat yhdessä Slovenian valkokaartilaisten kanssa Itävaltaan, brittien joukot palauttivat heidät takaisin. Tällöin Titon partisaanit tappoivat heistä kaikki paitsi naiset ja alaikäiset, yhteensä jopa 20 000 henkeä.


title: Ustaša

text: Ustaša tuli erityisesti tunnetuksi sen kammottavasta väkivallasta ja vainosta serbeja, juutalaisia ja romaneja, sekä joskus myös bosnian muslimeja ja Ustašaa vastustaneita kroaatteja kohtaan, mikä järkytti jopa saksalaisiakin. Ustašalainen ministeri Mile Budak piti 6. kesäkuuta 1941 puheen jossa hän julisti, että "kolmasosa serbeistä surmataan, kolmasosa karkotetaan maasta ja kolmasosa käännytetään pakolla katolisuuteen". Romaneille ja juutalaisille tarjotaan hänen mukaansa "kolme miljoonaa luotia". Puhe uutisoitiin kaikissa NDH:n sanomalehdissä.


title: Ustaša

text: Hermann Naubacher, joka oli Hitlerin henkilökohtainen avustaja Balkanilla, nimitti Ustašan joukkotuhontaa "ristiretkeksi, joka on kaikkein julmin massamurha koko maailman historiassa."


title: Ustaša

text: Ustašalla ja vuonna 1991 syntyneellä Kroatialla ei ole virallista yhteyttä. Toisen maailmansodan aikainen Itsenäinen Kroatian valtio oli vain saksalaisten nukkevaltio. Kroatiassa virisi 1960-luvulla kansallisen sovinnon liike, joka ajoi sopua entisten Ustašan ja partisaanien jäsenten välillä.


title: Ustaša

text: Kroatian 1990-luvun presidentti Franjo Tuđmanin mielestä Ustašan Kroatia oli kiinteä, hyväksyttävä osa Kroatian itsenäisyystaistelun historiaa. Jotkut kroaatit halusivat palauttaa Ustašan ideologian itsenäisyyssodassa. Muutamat kroaattijoukot lauloivat vanhoja Ustaša-lauluja heinäkuussa 1991 Kroatian sodan kynnyksellä. Kroaattien enemmistö ei kuitenkaan nykyään tue Ustašaa. Isänmaallisuudella ja kansallismielisyydellä on luonnollisesti kannatusta, mutta Kroatiassa se ei ole enää ilmennyt laajana Ustašan kaltaisten väkivaltaisten ääriliikkeiden toimintana.


title: David Seaman

text: David Andrew Seaman (s. 19. syyskuuta 1963 Rotherham) on englantilainen entinen jalkapallomaalivahti, joka muistetaan etenkin pitkästä urastaan Arsenalin ja Englannin maajoukkueen ykkösmaalivahtina. Hän lopetti uransa 13. tammikuuta 2004.


title: David Seaman

text: Seaman aloitti ammattilaisuransa Leeds Unitedin joukkueessa vuonna 1981, mutta ei mahtunut seuran avauskokoonpanoon kertaakaan. Seuraavaksi kaudeksi hän siirtyi neljännen sarjatason joukkueeseen Peterborough Unitediin, jonka ykkösvahtina hän pelasi kaksi täyttä kautta. Hän siirtyi toiseksi korkeimmalla sarjatasolla pelanneeseen Birmingham Cityyn kesken kauden 1984–1985 ja oli nostamassa joukkuetta pääsarjatasolle. Ennen kauden 1986–1987 alkua Seaman siirtyi Queens Park Rangersiin, jossa pelasi neljä kautta. Ennen kauden 1990–1991 alkua hän siirtyi Englannin menestyneimpiin jalkapallojoukkueisiin lukeutuvan Arsenalin kokoonpanoon.


title: David Seaman

text: Seaman saavutti paljon menestystä Arsenalissa pelatessaan. Hän oli voittamassa Englannin mestaruutta kolmesti, vuosina 1991, 1998 ja 2002, FA Cupia neljästi, 1993, 1998, 2002 ja 2003, Liigacupia kerran, 1993, ja Euroopan Cup-voittajien cupia kerran, vuonna 1994. Hän pelasi Arsenalissa kolmetoista kautta ja nousi maineikkaimpien brittimaalivahtien joukkoon. Seaman edusti Arsenalia yhteensä 563:ssa virallisessa ottelussa, mikä on kuudenneksi eniten seuran historiassa, ja eniten seuran maalivahdeista. Kaikkiaan hänelle kertyi virallisia otteluja seuratasolla lähes tuhat. Seaman siirtyi kesäkuussa 2003 Manchester Cityyn ja pelasi seurassa syksyn 2003, mutta tammikuussa 2004 hän joutui lopettamaan uransa loukkaantumisen jälkeen.


title: David Seaman

text: Seaman teki maajoukkuedebyyttinsä marraskuussa 1988 ottelussa Saudi-Arabiaa vastaan. Hän pelasi vuosien 1988 ja 2002 välillä yhteensä 75 A-maaottelua ja esiintyi neljissä arvokisoissa maansa ykkösmaalivahtina, EM-kilpailuissa 1996 ja 2000 sekä MM-kilpailuissa 1998 ja 2002. Parhaaksi arvokisasaavutukseksi jäi välieräpaikka vuoden 1996 EM-kotikisoissa, joissa Englanti putosi Saksaa vastaan käydyn rangaistuspotkukilpailun jälkeen. Seamanin maaottelu-uran viimeiseksi otteluksi jäi lokakuussa 2002 pelattu ottelu Makedoniaa vastaan. Hän on toiseksi eniten maaotteluja pelannut englantilaismaalivahti 125 A-maaottelua pelanneen Peter Shiltonin jälkeen.


title: David Seaman

text: Seaman sai vuonna 1997 urheilusaavutuksistaan Brittiläisen imperiumin ritarikunnan arvonimen Brittiläisen imperiumin jäsen, MBE. Hän on ollut julkisuudessa myös urheilu-uransa päättymisen jälkeen. Vuonna 2004 hän osallistui BBC:n jäätanssiohjelmaan "Strictly Ice Dancing" voittaen ohjelman parinaan Zoia Birmingham. Vuonna 2006 hän osallistui ITV-kanavan saman tyyppiseen ohjelmaan "Dancing on Ice", jossa hän sijoittui parinsa Pam O'Connerin kanssa neljänneksi. Vuosina 2003 ja 2004 Seaman ja kriketinpelaaja Phil Tuffnell toimivat kapteeneina viihdeohjelmassa "They Think It's All Over".


title: Markus Kainulainen

text: Markus Kainulainen (9. elokuuta 1922 Helsinki – 30. elokuuta 2017 Helsinki) oli suomalainen poliitikko. Kainulainen oli Kommunistisen työväenpuolueen (KTP) poliittisen toimikunnan jäsen. Hän toimi Suomen Kansan Demokraattisen Liiton kansanedustajana 1975–1979 sekä 1982–1983 ja SKP:n piirisihteerinä 1963–1986. Kainulainen oli SKP:n keskuskomitean jäsen vuosina 1966–1969 ja 1970–1981 sekä poliittisen toimikunnan jäsen 1966–1969 ja 1970–1981. Kainulainen oli kesäkuusta elokuuhun 2017 samana päivänä syntyneen Pentti Poutasen kanssa vanhin elossa ollut kansanedustaja.


title: Markus Kainulainen

text: Kainulainen syntyi ja varttui työläisperheessä Helsingin Malmilla. Hän kiinnostui yhteiskunnallisista asioista jo nuorena ja piti esikuvinaan tunnettuja sosiaalidemokraatteja. Suhde demareihin viileni puuseppä-isän erottua paikallisesta työväenyhdistyksestä. Kainulainen työskenteli puusepänoppilaana.


title: Markus Kainulainen

text: Kainulainen kutsuttiin armeijaan syksyllä 1941 ja vuonna 1943 hän päätyi rintamajoukkoihin Syvärille. Kainulainen loukkasi silmänsä taisteluissa. Syksyllä 1944 hän kotiutui ja liittyi heti Malmin demokraattisiin nuoriin, Suomi–Neuvostoliitto-Seuraan, puuseppien ammattiosastoon ja Malmin Urheilijoihin. Kainulainen liittyi Suomen kommunistiseen puolueeseen (SKP) kesällä 1945. Vuonna 1947 Kainulainen avioitui Eila Pesosen kanssa.


title: Markus Kainulainen

text: Kainulainen keskittyi toimintaan Suomen demokraattisessa nuorisoliitossa (SDNL). Hän toimi SDNL:n Uudenmaan piirin sihteerinä. Vuonna 1952 Kainulainen valittiin liiton puheenjohtajaksi SKP:n puheenjohtaja Aimo Aaltosen tuella. Hän aloitti myös opinnot Sirolassa. Kainulainen oli lisäksi Demokraattisen nuorison maailmanliiton (DNML) toimeenpanevan komitean jäsen. Kainulainen erosi SDNL:n johdosta keväällä 1955 epäonnistuttuaan liiton toiminnan tehostamisessa ja hän lähti Moskovaan opiskelemaan. Opinnot neuvostomaassa osuivat Stalinin kuolemaa seuranneeseen poikkeukselliseen uudistuskauteen. Kainulainen reagoi mullistuksiin korostamalla puolueen erehtymättömyyttä ja ideologisen lujuuden tärkeyttä. Suomeen palattuaan hän toimi vuoteen 1963 SKP:n Helsingin-Uudenmaan maaseutuvastaavana, kunnes hänet valittiin uudelleen itsenäistetyn n sihteeriksi, jossa tehtävässä hän jatkoi 23 vuotta.


title: Markus Kainulainen

text: Piirisihteeri Kainulainen nousi 1960-luvun puolivälissä yhdeksi SKP:n opposition kärkinimeksi. Hän tuomitsi jyrkästi kaikenlaisen revisionismin, jota edusti Aarne Saarisen johtama puolueen enemmistö. Kainulainen oli retoriikaltaan kärkäs ja helposti konflikteihin ajautuva, ja keväällä 1968 hänet pyrittiin erottamaan SKP:n poliittisesta toimikunnasta. Hän selvisi kuitenkin varoituksella. Syksyllä 1968 Kainulainen tuki Tšekkoslovakian miehitystä, jonka SKP tuomitsi. Opposition Tiedonantaja-lehti sai alkunsa Kainulaisen syksyllä 1967 perustamasta Uudenmaan piirin Tiedote-lehdestä, jonka ensimmäiseksi päätoimittajaksi hän värväsi uskollisen apurinsa Tauno Wallendahrin. Kainulainen oli keskeisenä henkilönä muuttamassa sitä koko opposition yhteisjulkaisuksi syksyllä 1968.


title: Markus Kainulainen

text: SKP:n 15. edustajakokouksessa 1969 Kainulainen johti enemmistön tuominnutta oppositiolinjaa. Opposition edustajat marssivat ulos kokouksesta Kainulaisen annettua merkin kädellään. Koiton talossa pidetyssä kapinakokouksessa Kainulainen kannatti uuden aatteellisesti oikeaoppisen kommunistisen puolueen perustamista, mutta hän jäi mielipiteineen vähemmistöön. Kainulainen neuvotteli uudesta puolueesta muun muassa NKP:n kanssa, mutta neuvostoliittolaiset eivät hyväksyneet ideaa. Huhtikuussa 1969 Kainulainen valittiin opposition perustaman Kommunistien maatakäsittävän neuvottelukunnan työvaliokunnan sihteeriksi.


title: Markus Kainulainen

text: 1970-luvulla Kainulainen jatkoi periaatteellista taisteluaan revisionismia vastaan, ja hän oli yksi taistolaisiksi nimetyn liikkeen näkyvimmistä hahmoista Taisto Sinisalon ja Urho Jokisen ohella. Hän vastasi opposition taloudesta monien yhdistysten kautta. Vaaleissa 1975 Kainulainen valittiin eduskuntaan SKDL:n listoilta. Hän oli lakivaliokunnan jäsen. Kainulainen putosi eduskunnasta seuraavissa vaaleissa, mutta kohosi vielä syksyllä 1982 varasijalta puoleksi vuodeksi eduskuntaan Pohjoismaiden neuvoston pääsihteeriksi nimitetyn Ilkka-Christian Björklundin tilalle. SKP:n Uudenmaan piiri oli Kainulaisen johdolla tiukasti opposition käsissä ja se edusti taistolaisten vasenta laitaa.


title: Markus Kainulainen

text: 1980-luvulle tultaessa Kainulainen riitautui myös muiden taistolaisten kanssa. Hän vastusti muun muassa niin sanottua kolmaslinjalaista suuntausta, jota hän piti marxismi-leninismin kannalta epäilyttävänä. Kainulainen vastusti myös Mihail Gorbatšovin uudistuksia Neuvostoliitossa.


title: Markus Kainulainen

text: Lokakuussa 1985 SKP erotti Arvo Aallon johdolla opposition hallitsemat piirijärjestöt Uusimaa mukaan lukien. Erotetut toimivat aluksi nimellä SKP:n järjestöt ja Kainulainen valittiin järjestöjen keskuskomiteaan huhtikuussa 1986. Myöhemmin nimeksi otettiin Suomen kommunistinen puolue (yhtenäisyys) (SKPy). Kainulaista ei valittu uuden puolueen poliittiseen toimikuntaan.


title: Markus Kainulainen

text: Marxismi-leninismin nimeen vannoneet kommunistit tuomitsivat SKPy:n revisionismin ja suuntautuivat Kainulaisen johdolla uuden puolueen perustamiseen. Alkuvuonna 1988 perustettiin Rauhan ja sosialismin puolesta – Kommunistinen työväenpuolue (KTP). Kainulainen oli KTP:n tunnetuin poliitikko ja puolueen kannattajia on kutsuttu hänen mukaansa kainuslaisiksi. Kainulainen istui KTP:n poliittisessa toimikunnassa puolueen perustamisesta lähtien aina vuoteen 2012 ja puolueen keskusneuvostossa vuoteen 2014.


title: Markus Kainulainen

text: Kainulainen kuoli 95-vuotiaana 30. elokuuta 2017. Hänen puolisonsa Eila oli kuollut vain kaksi viikkoa aiemmin 91-vuotiaana.


title: Nokia 3300

text: Nokia 3300 on Nokian matkapuhelin.


title: Nokia 3300

text: Puhelimessa on panostettu etenkin sen musiikkiominaisuuksiin. Nokia 3300:ssa on MP3/AAC-soitin, radio ja mahdollisuus nauhoittaa musiikkia. Näyttö on "poikittain" suhteessa puhelimen pituusakseliin, ja vasemmalla kädellä käytetään pyöreää navigointinäppäintä. Nokia 3300:n pakkauksessa tulee mukana 64 megatavun muistikortti, mutta se tukee suurempiakin. Laitteessa on myös sähköpostiominaisuus.


title: Näykkijäkilpikonna

text: Näykkijäkilpikonna ("Chelydra serpentina") on aggressiivinen amerikkalainen kilpikonnalaji, jota tavataan pääasiassa Yhdysvaltojen eteläisissä osavaltioissa. Sitä kutsutaan joskus myös nimellä korppikotkakilpikonna.


title: Näykkijäkilpikonna

text: Näykkijäkilpikonna voi kasvaa 17 kg painavaksi, 40 cm pitkäksi ja elää 60-vuotiaaksi. Sillä on pitkä piikkinen häntä, joka voi olla pituudeltaan 2/3 ruumiin pituudesta. Näykkijäkilpikonnat eivät saa päätään ja kaulaansa kokonaan kuoren sisään. Kupumainen kilpi on väriltään vihertävän ruskea ja sen reuna on hieman hampainen. Plastron eli alakilpi on surkastunut.


title: Näykkijäkilpikonna

text: Näykkijäkilpikonnat syövät kalaa, sammakoita ja pieniä nisäkkäitä kuten jyrsijöitä. Eläin saalistaa ravintoa tekemällä päällään nopeita hyökkäyksiä kuoren sisältä uhriaan kohti, tehden tästä selvää yhdellä puraisulla. Moni varomaton uimari on menettänyt varpaitaan konnan vahvojen leukojen vuoksi. Vain alligaattorit käyttävät näykkijäkilpikonnia ravintonaan, mutta esimerkiksi myös pesukarhu saattaa uhata sen pesää. Näykkijäkilpikonna munii kerralla 20-40 munaa.


title: Näykkijäkilpikonna

text: Näykkijäkilpikonnan saalistajia luonnossa ovat ainakin: amerikanharmaahaikara ("Ardea herodias"), pesukarhu ("Procyon lotor"), haisunäätä ("Mephitis mephitis"), kettu ("Vulpes vulpes"), isobassi ("Micropterus salmoides"), härkäsammakko ("Lithobates catesbeianus"), Nerodia sipedon ja amerikanvaris ("Corvus brachyrhynchos").


title: Partisaani

text: Partisaani on yleisnimitys sissitaistelijalle, joka kuuluu järjestäytymättömään taisteluryhmittymään.


title: Partisaani

text: Koska partisaanit pääsääntöisesti eivät kanna minkään taisteluorganisaation univormua tai tunnuksia, Geneven sopimuksia on vaikea soveltaa partisaaneihin. Varsinkin toisessa maailmansodassa kiinnisaadut partisaanit oli tapana teloittaa suoralta kädeltä ilman oikeudenkäyntiä. Toisen maailmansodan jälkeen vuoden 1949 Geneven sopimuksen solmimisen yhteydessä päätettiin partisaanit rinnastaa miliiseihin ja vapaaehtoisiin sotilaisiin. Tällä perusteella partisaaneja voidaan ottaa sotavangeiksi, ja heillä on oikeus kyseisen statuksen mukaiseen suojeluun, mikäli heillä on johtajana alaisistaan vastuussa oleva henkilö, heillä on määrätty ja välimatkan päästä erotettava tunnusmerkki, he kantavat aseitaan avoimesti ja mukautuvat sotatoimissaan sodan lakeihin. Mikäli nämä ehdot eivät täyty, ovat partisaanit laittomia taistelijoita vailla Geneven sopimusten tuomia oikeuksia.


title: Partisaani

text: Toisessa maailmansodassa kuuluisiksi tulivat neuvostopartisaanit, Ranskan vastarintaliike, Titon johtamat Jugoslavian partisaanit sekä serbien kuningasmieliset četnikit. Italialaiset kommunistiset partisaanit pidättivät ja teloittivat Benito Mussolinin tämän yrittäessä paeta rakastajattarensa kanssa Sveitsiin. Toisen maailmansodan jälkeen sana partisaani vakiintui tarkoittamaan yleisimmin kommunistisia toimijoita, etenkin Neuvostoliiton virallisessa kuvauksessa Suuresta isänmaallisesta sodastaan. Kuitenkin myös Baltian maiden neuvostomiehitystä vastaan taistelleita metsäveljiä kutsutaan joskus partisaaneiksi.


title: Partisaani

text: Partisaaneja voidaan myös lähettää vihollisvaltion rajan taakse. Jatkosodan aikana neuvostopartisaanit tekivät lukuisia hyökkäyksiä Suomen alueelle surmaten lukuisia siviilejä. Yksi tällainen oli muun muassa Laaniojan partisaanihyökkäys Inarissa 4. heinäkuuta 1943. Kaikkiaan näissä hyökkäyksissä sai surmansa 181 siviiliä, joista suurin osa oli rajaseudun kylissä tai erämaataloissa asuvia naisia ja lapsia.


title: Partisaani

text: Partisaanien kiinni saaminen oli työlästä ja vaarallista, koska sangen monilla oli taipumus räjäyttää itsensä ja vangitsijansa käsikranaatin tai kasapanoksen avulla vangitsemisen tapahtuessa.


title: Partisaani

text: Oikeustieteen tohtori Jukka Lindstedtin väitöskirjasta ilmenee, että suomalaiset tulkitsivat kiinnisaatujen partisaanien ja desanttien asioita sangen väljästi: siviilipuvun päällä ollut lumi- tai maastopuku oli jopa raskauttava tekijä, mutta jos asuun liittyi lumi- tai maastotakin kauluksessa ollut sirppi- ja vasaratunnus tai lakissa oli punatähtikokardi, asu saatettiin tulkita sotilaspuvuksi. Näin oli eritoten siksi, että talvisodassa suomalaisten sotilaiden enemmistö joutui käyttämään ns. malli Cajanderia, eli siviilipukua jossa oli vain kokardi päähineessä: valtiolla oli aivan alkuaikoina mahdollisuus antaa joka miehelle vain sotilaspuvun housut, vyö ja kokardi.


title: Partisaani

text: Partisaanisodan luonteen vuoksi suomalaiset sotilaat kohtelivat partisaaneja julmasti ja armottomasti. Heitä ei otettu vangiksi, vaan heidät oli tapana surmata suoralta kädeltä kiinnisaataessa.


title: Vastarintaliike

text: Vastarintaliike on yleensä maan tai alueen ulkomaista tai ulkopuolista miehittäjää aseellisella toiminnalla vastustava liike.


title: Vastarintaliike

text: Vastarintaliike taisteli muun muassa toisessa maailmansodassa natsi-Saksan miehitystä vastaan monissa maissa, ja sodan jälkeen sana leimautuikin tarkoittamaan juuri tätä. Tunnettuja ovat esimerkiksi Ranskan, Puolan, Norjan ja Neuvostoliiton vastarintaliikkeet sekä Jugoslavian partisaanit.


title: Vastarintaliike

text: Vastarintaliikkeitä on ollut historiassa aikaisemminkin, muun muassa kolonialismin ajalla eurooppalaisia miehittäjiä vastustettiin aseellisesti. Uuden testamentin tarinat kertovat juutalaisten organisoituneen Rooman valtaa vastaan. Intian itsenäistymisessä Mohandas Gandhin johtama brittiläisen siirtomaavallan vastustus perustui rauhanomaiseen vastarintaan. Useimmat siirtomaiden vapautusjärjestöt olivat vastarintaliikkeitä.


title: Vastarintaliike

text: Myös 1800-luvun lopun Suomessa esiintyi passiivista vastarintaa, mutta se perustui Ruotsin vallan aikaisten lakien tulkintaan tavalla, joka vaikeutti Suomen venäläistämistoimia. Toiminta ei kuitenkaan täytä vastarintaliikkeen – pikemminkin kansanliikkeen – ”määritelmää”. Sen sijaan vuonna 1906 perustettu Voimaliitto oli vastarintaliike Venäjän hallintoa vastaan, kuten myös saksalaisten 1944 äärioikeiston avulla Suomeen masinoima vastarintaliike Suomen hallitusta vastaan.


title: Vastarintaliike

text: Miehittäjä tai vallanpitäjä nimittää vastarintaliikkeen toimijoita usein bandiiteiksi, terroristeiksi tai rikollisiksi. Mediassa käytetään muun muassa termejä sissi, vapaustaistelija tai vapautusrintama.


title: Jugoslavian partisaanit

text: Jugoslavian partisaanit olivat pääasiallinen saksalaismiehitystä vastaan taistellut liike toisessa maailmansodassa 1941–1945. Partisaanit taistelivat saksalaisia ja ustašaa vastaan, kuten myös kuningasmielisiä četnikkejä vastaan. Četnikit taistelivat ustashaa vastaan. Partisaanit alkoivat toimintansa heinäkuussa 1941.


title: Jugoslavian partisaanit

text: Partisaaniryhmä perustettiin 22. heinäkuuta 1941 Brezovicassa, Sisakin lähellä, ja he taistelivat ensi kerran 27. heinäkuuta 1941 Srb’issä Lika’ssa. Partisaaneista käytettiin lyhennettä ”NOV i POJ”, Kansan vapautusarmeija ja partisaaniliittymät Jugoslaviassa.


title: Jugoslavian partisaanit

text: Jugoslavian kansallinen vapautusarmeija NLA perustettiin Jugoslavian partisaaneista.


title: Kolmårdenin eläinpuisto

text: Kolmårdenin eläinpuisto Ruotsissa Norrköpingin lähellä on Euroopan suurimpia eläinpuistoja, pinta-alaltaan 2,7 km². Siellä on mm. Ruotsin ainoa delfinaario ja norsut, jotka Ruotsin kuningas sai Thaimaan kuninkaalta lahjaksi.


title: Kolmårdenin eläinpuisto

text: Kolmårdenissa on tällä hetkellä noin sadan eri lajin 750 yksilöä, ja poikasia niille syntyy vuosittain noin 400.


title: Kolmårdenin eläinpuisto

text:
Puisto on perustettu 27. toukokuuta 1965. Sen erityispiirteenä oli, että vierailijat saivat ajaa omissa autoissaan vapaana kulkevien eläinten keskellä. Vuonna 2011 rakennettiin maailman ensimmäinen köysirata villieläinten keskelle, joka korvasi ajoneuvosafarit.
Vierailijoita puistossa käy vuosittain yli puoli miljoonaa.


title: Kolmårdenin eläinpuisto

text: Vuoden 2012 uutuutena ovat kultapandat Pandora ja Maiko. Eläintarhalla on ollut ongelmia susien kanssa, sillä ne ovat hyökänneet henkilökunnan kimppuun useita kertoja. Vuonna 2012 sudet surmasivat työntekijän, joka oli yksin aitauksessa.


title: Četnikit

text: Četnikit tai tšetnikit (, sanasta "četa" ’komppania, sotilasosasto’) ovat serbialaisia kansallismielisiä puolisotilaallisia joukkoja ja taistelijoita. Serbian armeija koulutti ja perusti kuningasmielisiä četnikkiosastoja tekemään sissi- ja terrori-iskuja ottomaaneja vastaan vuonna 1903 Makedoniaan. Ne taistelivat myös bulgaarien kanssa vuoteen 1908. Laajemmin tunnetaan toisen maailmansodan aikaiset Jugoslavian kuningasmieliset četnikit, jotka sotivat alussa miehittäjiä vastaan, mutta myöhemmin kroaatteja ja Titon partisaaneja vastaan. Nämä četnikit tekivät melko laajaa yhteistyötä akselivaltojen joukkojen kanssa, koska eivät kyenneet voittamaan niitä. Jugoslavian hajoamissodissa taistelleita puolisotilaallisia joukkioita kutsutaan yleisesti četnikeiksi. Četnikejä on monestikin syytetty erilaisista sotarikoksista.


title: Četnikit

text: Serbian armeija erikoiskoulutti ja perusti vuonna 1903 ensimmäisen Anđelko Aleksićin johtaman četnikkiosaston ottomaanien miehittämään Makedoniaan mm. tekemään terroritekoja. Seuraavana vuonna serbit lähettivät Makedoniaan neljä četnikkiosastoa. Näiden oli määrä tukea Makedonian kapinallisia ottomaaneja vastaan. Mutta četnikit ajautuivat pian sotaan myös Makedonian bulgaarikapinallisten kanssa. Četnikkien vastarinta Makedoniassa jatkui vuoden 1908 nuorturkkilaiseen vallankumoukseen asti.


title: Četnikit

text: Ensimmäisessä Balkanin sodassa četnikit tekivät sissi-iskuja hyökkäävän armeijan edellä Ottomaanien armeijaa vastaan ja auttoivat hallinnon perustamisessakin. Mutta četnikit sotivat vihollislinjojen takana ja vakauttivat vallattuja alueita jopa siviiliväestöä terrorisoimalla.


title: Četnikit

text: Itävalta-Unkari valtasi Serbian ensimmäisen maailmansodan kestäessä raskaiden, siviiliväestölle tuhoisien taistelujen jälkeen. Korfulle vetäytynyt Serbian armeija yritti silti vastarintaa. Kaksi kilpailevaa četnikkijohtajaa hävisi taistelun Itävalta-Unkarin ja Bulgarian joukoille Toplicassa helmi-maaliskuussa 1917.


title: Četnikit

text: Sotien välillä četnikeiksi kutsuttiin kahta järjestöä. Ensimmäinen järjestö osallistui Makedonian pakkoserbialaistamiseen mm surmaamalla vastarinta-aktivisteja ja terrorisoimalla tavallista väestöäkin. Toinen järjestö oli siviilien veteraanijärjestö.


title: Četnikit

text: Toinen maailmansota oli ollut käynnissä jo pari vuotta, kun natsi-Saksa yhdessä Italian, Unkarin ja Bulgarian kanssa hyökkäsi Jugoslaviaan keväällä 1941. Valtaus kesti vain muutamia viikkoja ja maa jaettiin miehittäjien kesken. Osasta entistä Jugoslaviaa muodostettiin Kroatian nukkevaltio, jota hallitsi Ante Pavelićin johtama äärikansallismielinen kroaattijärjestö Ustaša. Jugoslavian kuningas Pietari II pakeni Lontooseen.


title: Četnikit

text: Kenraali Draža Mihailović johti pientä sotilasryhmää, joka vetäytyi Ravna Gorassin tiettömälle vuoristoalueelle etsien vielä taistelevia jugoslaaviarmeijan osastoja. Kun kävi ilmi, että armeija oli jo lyöty, Mihailović perusti 13. toukokuuta 1941 četnikkisissien partisaaniliikkeen. Četnikit tukivat paennutta kuningasta ja he alkoivat taistella saksalaisia ja italialaisia miehittäjiä vastaan. Virallisten četnikkien johto kehotti kuitenkin serbialaisia yhteistyöhön saksalaisten kanssa. Myös Lontoon pakolaishallitus ei uskonut četnikkien kykenevät voimakkaaseen vastarintaan saksalaisia vastaan. Mihailović kannatti vastarinnan aloittamista vasta liittoutuneiden ehkä saapuessa maahan, jotta vältettäisin ensimmäisen maailmansodan tapainen suuri väestökato.


title: Četnikit

text: Mihailović oli maltillinen ja pieniin operaatioihin uskova sissijohtaja. Hän pelkäsi saksalaisten kostavan suuret iskut siviiliväestölle. Tähän oli syytäkin, sillä saksalaiset tappoivat pelkästään Kragujevacin ja Kraljevon kaupungeissa 5 000 ihmistä. Partisaanitoiminnan yltyessä Adolf Hitler vaati, että jokaisen vastarintaliikkeen tappaman saksalaisen kuolema on kostettava tappamalla sata jugoslaavia.


title: Četnikit

text: Alkuun četnikit osallistuivat yhteisiin operaatioihin saksalaisia vastaan Josip Broz Titon johtamien kommunististen partisaanien kanssa, mutta näkemyssyistä tiet erosivat. Syksyllä 1941 nämä kaksi vastarintaliikettä ajautuivat taisteluihin toisiaan vastaan. Käydessään sotaa Titon partisaaneja vastaan četnikit tekivät jopa yhteistyötä saksalaisten, italialaisten ja miehittäjiä tukevan kroaattien Ustašan kanssa. Mutta Titon partisaanit sotivat jatkuvasti miehittäjiä vastaan. Kun aiemmin molempia vastarintaliikkeitä tukeneet liittoutuneet saivat tästä vihiä, he ohjasivat tukensa yksinomaan Titolle. Liittoutuneet hyväksyivät Titon kommunistipartisaanit liittolaisikseen Teheranin huippukokouksessa marras-joulukuussa 1943. Vuoden 1944 tammikuusta Englanti tuki vain Titoa.


title: Četnikit

text: Četnikit taistelivat ”kuninkaan ja isänmaan puolesta”. He olivat ortodokseja, joille perhe ja yksityisomaisuus olivat tärkeitä, toisin kuin Titon partisaaneille. Lähes kaikki četnikit olivat kansallismielisiä, jotkut äärikansallismielisiäkin.


title: Četnikit

text: Draža Mihailović kannatti kansallisesti yhtenäistä Suur-Serbiaa, johon kuuluisivat Serbia, Makedonia, Montenegro, Bosnia ja Hertsegovina, Srem, Banat ja Backa. Mihailovićin mielestä tavoite saavutettaisiin etnisillä puhdistuksilla. Kesällä 1941 julkaistun suunnitelman mukaan Suur-Serbiasta karkotettaisiin 2,5 miljoonaa ja sinne siirrettäisin 1,3 miljoonaa ihmistä. Muslimiväestö olisi puhdistettava Sandžakista Serbian ja Montenegron väliltä, ja muslimit ja kroaatit Bosnia-Hertsegovinasta.


title: Četnikit

text: Kuningas Pietari pudotti četnikkijohtaja Mihailovićin uudesta Jugoslavian pakolaishallituksesta toukokuussa 1944. Neuvostoarmeija ja partisaanit saapuivat Belgradiin 20. lokakuuta 1944. Silti Mihailović toivoi sodan loppuun ja sen jälkeenkin Bosnian metsissä piileksiessään ja hyökkäyksiä tehdessään läntistä apua. Mihailović jäi kiinni maaliskuussa 1946, jonka jälkeen hänet teloitettiin.


title: Četnikit

text: Jugoslavian sisällissodassa, joka alkoi 1991, četnikit olivat äärikansallismielisiä puolisotilaallisia sissejä, jotka tappoivat, kiduttivat, raiskasivat, hävittivät ja ryöstelivät kroaatti- ja muslimikylissä. Näiden sissien motiivi oli osin isänmaallisuus, osin ryöstösaaliin hankkiminen. Sellaiset poliitikot kuin Vojislav Šešelj ja Vuk Drašković olivat 1990-luvun četnikkijohtajia.


title: Alppimurmeli

text: Alppimurmeli ("Marmota marmota") on Alpeilla elävä jyrsijä.


title: Alppimurmeli

text: Alppimurmeli on ruumiinrakenteeltaan tanakka ja sillä on paksut jalat. Täysikasvuisena se on 30-50 cm pitkä ja painaa 3–6 kg. Alppimurmelilla on paksu turkki ja lyhyt tuuhea häntä. Sukupuolten erottaminen luonnossa on vaikeaa, mutta koiraat ovat yleensä hieman suurikokoisempia ja painavampia kuin naaraat. Turkki on väritykseltään vaihteleva, ja voi olla hyvinkin musta, harmaa tai eri sävyisesti ruskea. Alapuoli on yleensä kellanvaalea. Karvapeite koostuu karkeammasta päällikarvasta ja kevyesti aaltoilevasta lyhyemmästä alusvillasta. Alppimurmeleiden etujalat ovat hieman takajalkoja lyhyemmät ja etutassuissa on viisi varvasta, kun taas takatassuissa vain neljä.


title: Alppimurmeli

text: Alppimurmelia tavataan Alpeilla, Karpaateilla ja Tatra-vuoristossa. Ihmisen istuttamia populaatioita löytyy myös Pyreneiltä sekä Saksan Schwarzwaldin alueelta. Alppimurmeleita tavataan pääasiallisesti noin 200 metriä puurajan yläpuolella olevilla alueilla. Myös puurajan alapuolella olevat, ihmisen raivaamat alueet kelpaavat murmeleille. Alle 800 metriä merenpinnasta sijaitsevilla alueilla alppimurmeleita ei tavata ja esiintymisalueen yläraja on noin 3000 metriä merenpinnasta.


title: Alppimurmeli

text: Alppimurmelit suosivat alppiniittyjä joiden maaperä on tarpeeksi paksu mahdollistaakseen tunneleiden kaivamisen. Erityisesti etelänpuoliset vuorenrinteet ovat murmeleiden suosiossa, koska niistä lumi sulaa ensimmäisenä, tarjoten murmeleiden ravintokasveille pitkän kasvukauden. Parhaimmilla murmelialueilla niiden tiheys voi olla 40-80 yksilöä/neliökilometri.


title: Alppimurmeli

text: Kiima-aika alkaa pian sen jälkeen, kun ryhmän yksilöt ilmaantuvat keväällä esiin talvilevoltaan. Pariutuminen tapahtuu huhti- tai toukokuussa ja raskausaika on noin 33 vuorokautta. Naaras verhoilee pesäluolan ruohoilla. Se synnyttää sinne 2-3 noin 30 gramman painoista poikasta ja myös imettää jälkikasvunsa maan alla. Poikaset pysyttelevät pesän suojissa noin kuukauden ajan ja noin 40 päivän ikäisinä ne poistuvat pesästään ensimmäisen kerran. Maanpinnalle uskaltauduttuaan poikasten on opittava etsimään syötävää omin päin. Emo vieroittaa ne tällöin parin viikon kuluttua.


title: Alppimurmeli

text: Alppimurmeleiden ravinto koostuu kasveista, sekä niiden juurista, joita ne hyödyntävät varsinkin keväällä. Vaikka alppiniityt tarjoavat runsaasti ravintoa kesällä, alppimurmeleiden ravinnonsaantia rajoittaa lämpötila: hyvin kuumalla ilmalla ne pysyttelevät maanalaisissa tunneleissa, eivätkä ruokaile. Tutkimusten perusteella Alppimurmelit hyödyntävät erityisesti ravintokasveja jotka sisältävät runsaasti tyydyttämättömiä rasvahappoja, joita nisäkkäiden elimistö ei pysy luontaisesti tuottamaan.


title: Alppimurmeli

text: Alppimurmelit elävät tiheinä yhdyskuntina rinteisiin kaivamiensa kolopesien ympäristössä. Yhdyskuntaan voi kuulua useita sukupolvia. Niiden käytäväverkostot ovat monimutkaisia ja pesäkolot sijaitsevan yli 3 metriä maanpinnan alapuolella. Talvipesien lisäksi ne kaivavat myös kesäpesiä. Kesäpesät ovat rakenteeltaan yksinkertaisempia, ja niitä käytetään suojana petoja ja kuumuutta vastaan ruokailun ohessa.